title: 2004/519/EB:2004 m. birželio 14 d. Tarybos sprendimas, dėl principų, prioritetų ir sąlygų, įvardytų Europos partnerystėje su Albanija

text:
24.6.2004

               LT

               Europos Sąjungos oficialusis leidinys

               L 223/20

      TARYBOS SPRENDIMAS

   2004 m. birželio 14 d.
   dėl principų, prioritetų ir sąlygų, įvardytų Europos partnerystėje su Albanija
   (2004/519/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2004 m. kovo 22 d. Tarybos reglamentą (EB) Nr. 533/2004 dėl Europos partnerysčių nustatymo, atsižvelgiant į stabilizavimo ir asociacijos procesą (1), ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               2003 m. birželio 19 ir 20 d. Salonikuose Europos Vadovų Taryba patvirtino „Salonikų darbotvarkę Vakarų Balkanams: Europos integracijos linkme“, kurioje Europos partnerysčių parengimas minimas kaip viena iš priemonių suintensyvinti stabilizavimo ir asociacijos procesą.

               (2)

               Reglamente (EB) Nr. 533/2004 nustatyta, kad Taryba, spręsdama kvalifikuota balsų dauguma ir remdamasi Komisijos pasiūlymu, turi priimti sprendimą dėl principų, prioritetų ir sąlygų, kurie turi būti įvardyti Europos partnerystėse, taip pat dėl vėlesnių patikslinimų. Jame taip pat nurodoma, kad Europos partnerysčių įgyvendinimą toliau užtikrins mechanizmai, nustatyti pagal stabilizavimo ir asociacijos procesą, ypač metinės ataskaitos.

               (3)

               2004 m. Komisijos metinėje ataskaitoje pateikiama Albanijos pasiruošimo tolesnei integracijai į Europos Sąjungą analizė ir įvardijamos tolesnio darbo prioritetinės sritys.

               (4)

               Siekdama pasirengti tolesnei integracijai į Europos Sąjungą, Albanija turi parengti planą, išdėstantį priemonių, kurių šiuo tikslu ketina imtis Albanija, įgyvendinimo terminus ir aprašymą,

         NUSPRENDĖ:
   1 straipsnis
   Remiantis Reglamento (EB) Nr. 533/2004 1 straipsniu Europos partnerystėje su Albanija įvardyti principai, prioritetai ir sąlygos išdėstyti priede, kuris yra šio sprendimo sudedamoji dalis.
   2 straipsnis
   Europos partnerystės įgyvendinimas nagrinėjamas naudojantis mechanizmais, nustatytais pagal stabilizacijos ir asociacijos procesą.
   3 straipsnis
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Liuksemburge, 2004 m. birželio 14 d.

            Tarybos vardu

         B. COWEN

            Pirmininkas

      (1)  OL L 86, 2004 3 24, p. 1.

      PRIEDAS
      1.   ĮVADAS
      Salonikų darbotvarkė nustato stabilizavimo ir asociacijos procesą intensyvinančius būdus ir priemones, inter alia, sukuriant Europos partnerystes.
      Remiantis Komisijos metine ataskaita, Europos partnerystės su Albanija tikslas – nustatyti veiklos prioritetus, tam, kad nuoseklia sistema būtų remiamos pastangos labiau priartėti prie Europos Sąjungos. Prioritetai yra pritaikyti konkretiems Albanijos poreikiams ir pasirengimo lygiui ir prireikus bus atnaujinami. Europos partnerystėje taip pat numatytos finansinės pagalbos Albanijai gairės.
      Tikimasi, kad Albanija priims planą, numatantį priemonių, kuriomis ji ketina įgyvendinti Europos partnerystės prioritetus, įgyvendinimo terminus ir aprašymą. Plane taip pat turi būti nurodyti būdai, kaip bus įgyvendinta Salonikų darbotvarkė, 2002 m. Londono konferencijoje ir 2003 m. lapkričio 28 d. Briuselyje ES ir Vakarų Balkanų forumo pagrindu įvykusiame ministrų susitikime nustatyti kovos su organizuotu nusikalstamumu ir korupcija prioritetai ir 2003 m. lapkričio 5 d. Belgrade vykusiame susitikime, pratęsiančiame Ochrido konferenciją dėl integruotos sienos priežiūros, kiekvienos Vakarų Balkanų šalies pristatytos priemonės.
      2.   PRINCIPAI
      Stabilizavimo ir asociacijos procesas visu laikotarpiu iki jų būsimo stojimo Vakarų Balkanų šalims išlieka jų europinės krypties pagrindu.
      Pagrindiniai Albanijai nustatyti prioritetai yra susiję su jos gebėjimu įgyvendinti 1993 m. Kopenhagos Europos Vadovų Tarybos nustatytus kriterijus bei stabilizavimo ir asociacijos procesui nustatytas sąlygas, ypač 1997 m. balandžio 29 d. ir 1999 m. birželio 21 ir 22 d. Tarybos išvadose apibrėžtas sąlygas, 2000 m. lapkričio 24 d. Zagrebo aukščiausio lygio susitikime priimtos baigiamosios deklaracijos turinį ir Salonikų darbotvarkę.
      3.   PRIORITETAI
      Komisijos metinėje ataskaitoje įvertinama pasiekta pažanga ir nurodomos sritys, kuriose šalis turi įdėti daugiau pastangų. Šioje Europos partnerystėje išvardinti prioritetai buvo atrinkti pagal tai, ką Albanija realiai galėtų įvykdyti arba didžia dalimi užbaigti per kelis ateinančius metus. Atskiriami artimiausio laikotarpio prioritetai, kurie, tikimasi, bus įvykdyti per vienerius–dvejus metus, ir vidutinės trukmės prioritetai, kurie, tikimasi, bus įvykdyti per trejus–ketverius metus.
      Remiantis 2004 m. metinėje ataskaitoje pateikta analize, Europos partnerystėje nurodomos pagrindinės prioritetinės sritys Albanijos pasiruošimui tolesnei integracijai į Europos Sąjungą. Primenama, kad teisės aktų derinimo atžvilgiu nepakanka vien tik perkelti acquis į nacionalinę teisę, taip pat reikės pasiruošti visiškai ją įgyvendinti.
      3.1   ARTIMIAUSIO LAIKOTARPIO PRIORITETAI
      Politinė situacija
      Demokratija ir teisinė valstybė
      Sutelkti dėmesį į reformas ir užtikrinti tinkamą demokratinių institucijų veikimą– užtikrinti politinių priemonių sutelkimą į reformų, kurios yra būtinos pažangai stabilizavimo ir asociacijos procese pasiekti, įgyvendinimą. Patobulinti parlamentinius komitetus ir parlamentines tyrimo komisijas reglamentuojančias taisykles. Tvirtai laikytis Konstitucijos ir Konstitucinio teismo sprendimų bei juos vykdyti. Skatinti pilietinės visuomenės vystymąsi ir jos aktyvų dalyvavimą sprendimų priėmimo procese.
      Pagerinti viešojo administravimo veikimą– užtikrinti, kad būtų vykdomas Valstybės tarnybos įstatymas ir imtis priemonių jį tobulinti. Imtis priemonių, siekiant užkirsti kelią nederamam politiniam kišimuisi į viešojo administravimo veikimą. Pateikti aiškias gaires dėl visų valstybės tarnautojų priėmimo į tarnybą, perkėlimo ir atleidimo iš tarnybos ir jas įgyvendinti. Užtikrinti, kad Valstybės tarnybos komisija savo pareigas atliktų, laikydamasi įstatymų. Stiprinti Generalinio sekretoriaus vaidmenį atitinkamose ministerijose, Ministrų Taryboje ir Asamblėjoje. Pagerinti koordinavimą tarp atitinkamų ministerijų ir Europos integracijos ministerijos. Stiprinti Valstybės tarnautojų mokymo instituto finansinį tvarumą ir jo gebėjimus mokyti tarnautojus. Parengti vietos valdžios institucijoms pritaikytas mokymo programas. Užtikrinti, kad planuota esamų Albanijos teritorinių vienetų peržiūra bei naujų teritorinių vienetų steigimas vyktų tinkamai, dalyvaujant visoms suinteresuotoms šalims.
      Tinkamai ir laiku pasirengti naujiems parlamento ir vietos valdžios rinkimams– laiku įgyvendinti ESBO Demokratinių institucijų ir žmogaus teisių tarnybos (DIŽTT) rekomendacijas, pateiktas po 2003 m. vietos valdžios rinkimų.
      Stiprinti teismų sistemą– imtis priemonių baudžiamojo bei civilinio proceso valdymui gerinti ir skaidrumui didinti. Plėtoti teisėjų statusą ir jų nepriklausomybę bei apsaugą pagal Konstituciją. Užtikrinti, kad teisėjų ir prokurorų teisė į pirminį ir profesinį rengimą būtų įtvirtinta teisėjų statuse. Užtikrinti veiksmingą Sunkių nusikaltimų teismo veikimą. Garantuoti, kad teisėjai ir prokurorai būtų atrenkami ir paskiriami konkurso būdu išlaikę egzaminus, vadovaujantis Konstitucija ir įstatymais. Vėliau garantuoti, kad teisėjai ir prokurorai būtų paaukštinami pareigose, laikantis atitinkamų apsaugos priemonių ir nešališkų procedūrų. Gerinti Aukštosios Teisingumo Tarybos ir Generalinės prokuratūros inspekcijų veikimą ir užtikrinti, kad teisėjai ir prokurorai nebūtų nebaudžiami; numatyti aiškias atskirų Teisingumo ministerijos ir Aukštosios Teisingumo Tarybos inspekcijų vaidmenų gaires. Priimti atitinkamus teisės aktus dėl liudytojų apsaugos. Pasiekti, kad įvykdytų teismo nuosprendžių skaičius tolydžiai didėtų. Magistratų mokyklai parengti patikimą vidutinės trukmės arba ilgalaikį strateginį planą, kurio tikslas – gerinti tiek jos darbą, tiek finansinį tvarumą. Užtikrinti tinkamą tolesnį reagavimą į viešus pareiškimus dėl nusikalstamo konkrečių asmenų elgesio (tyrimą ir galimą patraukimą baudžiamojon atsakomybėn).
      Pagerinti kovą su korupcija– priimti reikalingus teisės aktus, siekiant suderinti Albanijos teisinę bazę su Albanijos ratifikuotomis Europos konvencijomis dėl korupcijos (baudžiamosios ir civilinės teisės srityse). Tobulinti galiojančius teisės aktus dėl kyšininkavimo ir juos įgyvendinti. Užtikrinti Turto deklaravimo įstatymo vykdymą. Įgyvendinti 2003–2004 m. Kovos su korupcija veiksmų planą ir užtikrinti, kad į kitą 2004–2005 m. planą būtų įtrauktos realios, tikslios ir pamatuotos kovos su korupcija priemonės. Stiprinti institucijų gebėjimus tirti korupcijos atvejus ir traukti baudžiamojon atsakomybėn už korupciją; užtikrinti, kad specializuotas skyrius prie Tiranos prokuratūros (apskritai skirtas tirti finansinius nusikaltimus) taip pat tirtų ir korupcijos atvejus. Sumažinti pareigūnų, kuriems taikomas imunitetas, sąrašą, ir imunitetą suteikti tik griežtai laikantis tarptautinių taisyklių ir praktikos.
      Žmogaus teisės ir mažumų apsauga
      Stiprinti teisėsaugos institucijų pagarbą žmogaus teisėms– užtikrinti, kad policija, teisėjai, prokurorai ir kitos teisėsaugos institucijos gerai žinotų savo įsipareigojimus žmogaus teisių atžvilgiu ir kad juos vykdytų, laikydamiesi Albanijos ratifikuotų tarptautinių konvencijų, ypač Europos žmogaus teisių konvencijos. Reaguoti į teisėsaugos institucijų netinkamo elgesio atvejus, kaltininkus veiksmingai traukiant baudžiamojon atsakomybėn. Pagerinti sulaikytųjų ir suimtųjų laikymo sąlygas policijos nuovadose ir imtis priemonių, kad šioje srityje būtų laikomasi tarptautinių reikalavimų.
      Garantuoti saviraiškos laisvę bei žiniasklaidos laisvę– imtis priemonių, siekiant užkirsti kelią persekiojimui ir (arba) nederamam politiniam kišimuisi į spaudos darbą. Suderinti Albanijos teisės aktus dėl šmeižto su ES standartais ir juos įgyvendinti. Priimti tinkamus spausdintinei žiniasklaidai skirtus teisės aktus ir tobulinti elektroninei žiniasklaidai skirtus teisės aktus, atsižvelgiant į ES standartus. Imtis priemonių, siekiant užtikrinti skaidrumą žiniasklaidos priemonių nuosavybės srityje. Užtikrinti žiniasklaidos reguliavimo institucijos, t.y. Nacionalinės radijo ir televizijos tarybos, nepriklausomybę. Galutinai parengti Radijo ir televizijos dažnių nacionalinį planą. Skatinti tiriamąją žurnalistiką ir imtis priemonių, skirtų remti žurnalistų nepriklausomybę ir profesionalumą.
      Užtikrinti pagarbą mažumų teisėms– pateikti tikslius duomenis apie mažumų dydį Albanijoje. Tobulinti teisinę sistemą dėl mažumų, kad ji atitiktų Europos Tarybos tautinių mažumų apsaugos pagrindų konvencijos reikalavimus, ir užtikrinti jos įgyvendinimą visoje Albanijos teritorijoje. Įgyvendinti Nacionalinę strategiją dėl romų.
      Regioninis ir tarptautinis bendradarbiavimas
      Sustiprinti regioninį bendradarbiavimą– laikytis stabilizavimo ir asociacijos proceso (SAP) reikalavimų ir Salonikuose prisiimtų įsipareigojimų dėl regioninio bendradarbiavimo. Užtikrinti visų pagal Stabilumo pakto pagrindu priimtą 2001 m. Susitarimo memorandumą dėl prekybos palengvinimo sudarytų regioninių laisvos prekybos susitarimų įgyvendinimą.
      Įgyvendinti tarptautinius įsipareigojimus– sureguliuoti Albanijos padėtį dėl jos įsipareigojimų PPO vykdymo. Sureguliavus situaciją, užtikrinti peržiūrėto tvarkaraščio įgyvendinimą be tolesnių nukrypimų. Garantuoti santykių su ES pagrindu Albanijos prisiimtų įsipareigojimų gerbimą.
      Ekonominė padėtis
      Laisvos rinkos ekonomika ir struktūrinės reformos
      Užtikrinti tvirtą makroekonominį stabilumą– išlaikyti stabilią makroekonomikos sistemą, atsižvelgiant į Tarptautinio valiutos fondo programą. Parodyti, kad laikomasi tarptautinių finansinių institucijų (TFI) rekomendacijų.
      Gerinti verslo aplinką– įgyvendinti administracinių kliūčių investicijoms pašalinimo ir administracinių procedūrų supaprastinimo veiksmų planą. Priimti patobulintus komercinės teisės aktus. Nustatyti aiškias taisykles ir tvarką dėl nacionalinių ir užsienio bendrovių steigimo, registravimo bei veiklos sąlygų ir užtikrinti, kad jos būtų suderintos su Stabilizavimo ir asociacijos susitarimo (SAS) reikalavimais. Užtikrinti tinkamą, nepriklausomą, nediskriminacinį su verslu susijusių teisės aktų, taisyklių ir procedūrų įgyvendinimą. Įgyvendinti Europos mažųjų ir vidutinių įmonių chartiją, ypač 2004 metams nustatytus uždavinius. Užtikrinti, kad Smulkaus ir vidutinio verslo agentūra veiktų visu pajėgumu. Reformuoti iš anksto mokamų mokesčių sistemą, kad ji būtų palankesnė pradedančioms veiklą įmonėms. Toliau kurti nacionalinį garantijų fondą. Plėsti bendrovių registravimo galimybes visoje šalyje.
      Kurti stabilią ir veikiančią žemės ir nekilnojamojo turto rinką– priimti naujus teisės aktus dėl komunistiniu laikotarpiu konfiskuoto turto grąžinimo arba kompensavimo. Užtikrinti, kad šie teisės aktai leistų tinkamai tenkinti didžiąją daugumą prašymų, ir, glaudžiai bendradarbiaujant su atitinkamais politikos veikėjais ir savininkų asociacijomis, imtis reikiamų veiksmų šių aktų įgyvendinimui užtikrinti. Pirmiausia pateikti visus duomenis, reikalingus nustatant, kiek yra žemės, kuri gali būti panaudota grąžinimui ar kompensavimui, aiškiai identifikuoti nepatenkintus prašymus grąžinti turtą ir sukurti patikimą finansavimo planą, užtikrinantį galimų kompensavimo išlaidų padengimą.
      Skatinti užimtumą ir socialinę sanglaudą– dalyvaujant visiems atitinkamiems veikėjams, sukurti užimtumo ir socialinės sanglaudos skatinimo strategiją ir pradėti ją įgyvendinti. Imtis socialinės apsaugos sistemų ir socialinių standartų gerinimo priemonių bei kovoti su socialine atskirtimi ir diskriminavimu. Laikytis pagrindinių darbo standartų ir juos efektyviai vykdyti.
      Viešųjų finansų valdymas
      Tobulinti viešųjų finansų valdymą– tobulinti biudžeto sudarymo procedūras, parengiant tikroviškas pajamų sąmatas, geriau nustatant išlaidų prioritetus ir stiprinant sąsajas tarp politikos tikslų ir biudžeto planavimo. Sukurti išsamią socialinę – ekonominę strategiją, apimančią esamą Socialinės ir ekonominės plėtros nacionalinę strategiją ir Vidutinės trukmės išlaidų sistemą, su kuria tada gali būti siejama visa finansinė pagalba; šioje situacijoje užtikrinti, kad būtų tinkamai atsižvelgta į stabilizavimo ir asociacijos prioritetus.
      Sukurti išsamų Viešųjų vidaus finansų kontrolės strategijos dokumentą, atsižvelgiant į ES reikalavimus.
      Užtikrinti, kad būtų vykdomas Vidaus audito įstatymas. Užtikrinti tinkamą Valstybės audito institucijos veikimą, įskaitant veiklą po išvadų ir rekomendacijų pateikimo, taip pat baudžiamųjų bylų iškėlimą.
      ES standartai
      Vidaus rinka ir prekyba
      Prekių judėjimas– toliau daryti pažangą priimant ES standartus. Priimti dekreto dėl Akreditavimo direktorato struktūros ir veiklos projektą ir užtikrinti, kad akreditavimo funkcija būtų atskirta nuo standartizavimo ir sertifikavimo funkcijų. Imtis priemonių, siekiant išplėsti ūkio subjektų žinias apie šias sąvokas bei jų svarbą tarptautinėje prekyboje.
      Laikantis ES reikalavimų pagerinti fitosanitarines ir veterinarines sąlygas, ypač tų produktų, kurie turi dideles eksportavimo galimybes.
      Muitai– stabilizuoti ir pagerinti visus Albanijos muitinės administracijos administracinių gebėjimų aspektus. Ypač užtikrinti personalo stabilumą ir valdyti žmogaus išteklius griežtai laikantis atitinkamų teisės aktų. Sustiprinti prekybos susitarimų įgyvendinime dalyvaujančius muitinės departamentus, ypač už prekių kilmę atsakingą departamentą. Sustiprinti administracinį bendradarbiavimą muitų sektoriuje. Užtikrinti, kad tranzito, vertinimo, muitinės sandėlių, rizikos įvertinimo ir atrankos taisyklės ir procedūros bei auditas (išorinis ir vidinis) būtų įgyvendinami laikantis ES standartų ir atitinkamais atvejais tarptautinių konvencijų. Užtikrinti, kad muitinės administracija pajamų rinkimo įsipareigojimą vykdytų pagal įstatymus. Imtis konkrečių priemonių, siekiant geriau kovoti su kontrabanda ir neteisėta prekyba. Įgyvendinti ASYCUDA sistemą Tiranos muitinėje ir Durres uoste. Užtikrinti nediskriminacinį muitų teisės aktų, taisyklių ir procedūrų taikymą visoje šalyje.
      Mokesčiai– pradėti peržiūrėti esamus mokesčių teisės aktus ir administracines procedūras bei užtikrinti veiksmingą ir nediskriminuojantį mokesčių teisės aktų vykdymą. Sustiprinti kovą su fiskaliniu sukčiavimu. Toliau vykdyti mokesčių administravimo reformą, įskaitant integruotos kompiuterizuotos sistemos kūrimą ir plėtimą. Išnagrinėti visus neišnagrinėtus prašymus netaikyti mokesčių ES finansuojamiems projektams ir sukurti veiksmingą sistemą, siekiant užtikrinti ES finansuojamų projektų faktinį atleidimą nuo mokesčių pagal 1992 m. Pagrindų susitarimą.
      Konkurencija ir valstybės pagalba– priimti įgyvendinimo taisykles, reikalingas naujo Konkurencijos įstatymo įgyvendinimui, ir pradėti jį įgyvendinti. Pasirengti įsteigti nepriklausomą konkurencijos tarnybą, įskaitant administracinių gebėjimų sustiprinimą. Remti konkurencijos politiką, skatinant liberalizavimą, tobulinant viešųjų pirkimų praktiką, užtikrinant konkurencija pagrįstą požiūrį į privatizavimą. Priimti valstybės pagalbai reikalingą teisinę bazę ir skatinti skaidrumą bei svarbiausių valstybės pagalbos principų įgyvendinimą.
      Viešieji pirkimai– vykdyti esamus viešųjų pirkimų teisės aktus ir imtis priemonių, siekiant suderinti šiuos teisės aktus su ES standartais. Vengti nukrypimų nuo viešų konkursų principo ir užtikrinti griežtą konkursų tvarkos įgyvendinimą. Sustiprinti Viešųjų pirkimų agentūrą bei viešųjų pirkimų institucijas atitinkamose ministerijose. Imtis priemonių, kad būtų garantuota atitinkama skundų nagrinėjimo tvarka.
      Intelektinės nuosavybės teisės (INT)– priimti naujus teisės aktus dėl pramoninės nuosavybės. Prisijungti prie Tarptautinės konvencijos dėl naujų augalų veislių apsaugos. Priimti reikalingus teisės aktus ir sustiprinti administracinius gebėjimus, siekiant pagerinti autorių teisių apsaugą. Imtis veiksmų, siekiant gerinti ūkio subjektų, teisėsaugos institucijų ir teisėjų žinias apie intelektines, komercines ir nuosavybės teises. Imtis priemonių INT įgyvendinimo gerinimui.
      Sektorių politika
      Aplinka– pradėti spręsti pavojingų toksinių židinių, esančių Duresio ir Vlioros miestuose bei radioaktyviųjų atliekų Tiranos ir Fier miestuose klausimą. Užtikrinti teisės aktų poveikio aplinkai įvertinimo ir ekologinių mokesčių srityje įgyvendinimą. Pagerinti koordinavimą tarp Aplinkos ministerijos ir kitų aplinkos klausimus sprendžiančių institucijų. Paspartinti Nacionalinės vandens tiekimo ir sanitarijos strategijos bei Kaimo vietovių vandens tiekimo ir kanalizacijos strategijos įgyvendinimą.
      Energetika– įgyvendinti 2003–2005 m. Veiksmų planą ir pradėti įgyvendinti Albanijos energetikos strategiją. Įgyvendinti 2003 m. Atėnų susitarimo memorandumo dėl regioninės energetikos rinkos Pietryčių Europoje (PRE) pagrindu prisiimtus įsipareigojimus.
      Telekomunikacijos– užtikrinti, kad elektroninių ryšių sektorius būtų veiksmingai liberalizuotas, įskaitant reguliavimo institucijų sustiprinimą ir tinkamų šiam sektoriui įstatymų ir politikos priėmimą.
      Bendradarbiavimas teisingumo ir vidaus reikalų srityse
      Sienos valdymas– tęsiant 2003 m. gegužės mėn. Ohrid regioninės konferencijos dėl sienos apsaugos ir valdymo pradėtą darbą, įgyvendinti Vyriausybės priimtas priemones, kurios buvo pristatytos ES – Vakarų Balkanų Forumo pagrindu vykusiame Teisingumo ir vidaus reikalų ministrų susitikime 2003 m. lapkričio mėnesį. Laikantis ES reikalavimų plėtoti Integruotą sienos valdymo strategiją (ISV). Stiprinti už sienos valdymą atsakingas teisėsaugos institucijas ir tobulinti valdymo standartus. Sukurti tinkamą rizikos analizės sistemą, siekiant pagerinti sienos valdymą sienos kirtimo punktuose ir „žaliųjų“bei „mėlynųjų“ sienų valdymą. Su kaimyninėmis šalimis, taip pat ir tarp sienos valdyme dalyvaujančių nacionalinių teisėsaugos institucijų sustiprinti bendradarbiavimą pasienyje bei vykdant tolesnius kontrolės veiksmus. Pagerinti Albanijos teisėsaugos institucijų įrangą ir tobulinti įgūdžius, siekiant užtikrinti suklastotų ir padirbtų kelionės dokumentų atpažinimą. Bendradarbiaujant su atitinkamais tarptautiniais veikėjais imtis reikalingų priemonių tinkamų saugumo, valdymo ir kontrolės standartų Tiranos tarptautiniame oro uoste užtikrinimui.
      Migracijos ir prieglobsčio politika– Priimti ir pradėti įgyvendinti Nacionalinę migracijos strategiją. Užtikrinti, kad 2004 m. kuo greičiau būtų baigtos būtinos EB ir Albanijos readmisijos sutarties pasirašymo ir ratifikavimo procedūros.
      Priimti Nacionalinį veiksmų planą dėl prieglobsčio. Spręsti su prieglobsčiu susijusiuose Albanijos teisės aktuose likusias teisės spragas. Įgyvendinti, ypač pasienio rajonuose,„išankstinio patikrinimo“sistemą, skirtą klasifikuoti Albanijos teritorijoje neteisėtomis aplinkybėmis esančius asmenis. Laikytis negrąžinimo principo. Užtikrinti, kad prašymai dėl prieglobsčio būtų nagrinėjami vadovaujantis įstatymas ir laikantis terminų.
      Policija– visiškai įgyvendinti įstatymą dėl policijos pareiginių laipsnių. Parengti ir pradėti įgyvendinti skaidrią drausmės ir paaukštinimo tarnyboje sistemą. Gerinti policijos tyrimo įgūdžius. Parengti konsoliduotą procedūrų vadovą, taikomą visiems kriminalinės policijos pareigūnams. Nustatyti aiškias taisykles, siekiant užtikrinti pakankamą bendradarbiavimą tarp įvairių policijos tarnybų ir prokuratūros. Sustiprinti viešosios tvarkos palaikymą bendruomenės pastangomis. Užtikrinti policijos pareigūnų, susijusių su korupcija ir kita nusikalstama veikla, patraukimą baudžiamojon atsakomybėn.
      Organizuotas nusikalstamumas, neteisėta prekyba, narkotikai, pinigų plovimas ir terorizmas– įgyvendinti Vyriausybės priimtas ir 2003 m. lapkričio mėnesį ES ir Vakarų Balkanų TVR ministrų susitikime pristatytas į veiksmus sutelktas priemones prieš organizuotą nusikalstamumą. Užtikrinti, kad Albanijos teisės aktai aiškiai apibrėžtų „organizuoto nusikalstamumo“ sąvoką, atitinkančią ES teisę ir visuotinai pripažintus tarptautinius standartus. Atsižvelgiant į tarptautinius standartus, priimti ir įgyvendinti teisės aktus dėl pavogtų prekių, įskaitant užsienyje pavogtas prekes. Užtikrinti bendradarbiavimą ir keitimąsi informacija tarp visų su organizuotu nusikalstamumu kovojančių teisėsaugos institucijų, ministerijų ir teisės aktų leidėjų. Vadovaujantis teise ir visiškai laikantis tarptautinių standartų, išplėsti specialių tyrimo priemonių taikymą visose su organizuotu nusikalstamumu susijusiosiose srityse. Įgyvendinti 2003 m. priimtą Strategiją prieš neteisėtą prekybą. Imtis reikalingų priemonių, kad būtų pasirengta susitarimo su Europolu sudarymui. Imtis reikalingų priemonių, kad būtų leidžiami dvišaliai ekstradicijos susitarimai su ES valstybėmis narėmis.
      Įgyvendinti galiojančius teisės aktus narkotikų srityje. Dėti nuolatines pastangas kovojant su kanapių auginimu ir prekyba. Parengti Nacionalinę narkotikų strategiją, suderintą su ES Narkotikų strategija ir veiksmų planu.
      Sustiprinti institucijų, atsakingų už kovą su pinigų plovimu, gebėjimus; užtikrinti pakankamą bendradarbiavimą tarp šių institucijų, sukurti veiksmingas darbo procedūras ir plėtoti tinkamą pinigų plovimo atvejų valdymo sistemą. Įgyvendinti galiojančius teisės aktus pinigų plovimo srityje.
      Stiprinti tarptautinį bendradarbiavimą ir įgyvendinti atitinkamas tarptautines konvencijas terorizmo srityje. Stiprinti bendradarbiavimą ir keitimąsi informacija tarp policijos ir žvalgybos tarnybų valstybės viduje ir su kitomis valstybėmis. Užkirsti kelią terorizmo aktų finansavimui ir rengimui.
      3.2   VIDUTINĖS TRUKMĖS PRIORITETAI
      Politinė situacija
      Demokratija ir teisinė valstybė
      Toliau stiprinti viešąjį administravimą– užtikrinti, kad administravimo subjektai, atsakingi už SAS nuostatų įgyvendinimą, taip pat susiję su ES finansinės pagalbos įgyvendinimu, būtų tinkamai apmokyti ir aprūpinti, kad galėtų vykdyti savo pareigas. Užtikrinti, kad valstybės tarnybos teisės aktai ir susijusios procedūros, įskaitant kvalifikacijos kėlimą, būtų patobulinti atsižvelgiant į šiuolaikinio viešojo administravimo reikalavimus bei būtų griežtai vykdomi, siekiant remti gerai parengtos, profesionalios, skaidrios ir stabilios administracijos plėtrą. Užtikrinti, kad vietos valdžia galėtų įgyvendinti decentralizuotą politiką.
      Kitus parlamento ir vietinės valdžios rinkimus vykdyti laikantis tarptautinių standartų.
      Toliau stiprinti teismų sistemą– užtikrinti patraukimą baudžiamojon atsakomybėn už sunkius nusikaltimus, ypač organizuoto nusikalstamumo atvejais, bei didelį dėmesį skiriant tarpvalstybinio bendradarbiavimo mechanizmams; sėkmingas baudžiamasis persekiojimas turi atsispindėti akivaizdžiame ir žymiame sėkmingų baudžiamųjų nuosprendžių paskiriant atitinkamas bausmes už sunkius nusikaltimus skaičiuje. Iš esmės sumažinti esamą atsilikimą ir užtikrinti teismo nuosprendžių vykdymą laiku. Užtikrinti, kad teismo sprendimai būtų plačiai skelbiami. Užtikrinti tęstinį ir tinkamą teisėjų ir prokurorų mokymą, įskaitant žmogaus teisių, etikos ir komerciniais klausimais bei su SAS susijusiais klausimais. Įgyvendinti teisės aktus dėl liudytojų apsaugos. Toliau stiprinti teisėjų nepriklausomumą, Teisingumo ministerijos vykdomą teisėjų teisminės veiklos stebėjimo funkciją veiksmingai perduodant Aukštajai teisingumo tarybai.
      Toliau stiprinti kovą su korupcija ir organizuotu nusikalstamumu– įgyvendinti Albanijos ratifikuotas Europos konvencijas dėl korupcijos (baudžiamosios ir civilinės teisės srities) ir valstybių prieš korupciją grupės (GRECO) rekomendacijas. Įgyvendinant atitinkamus teisės aktus, visais lygiais ir visose srityse pasiekti gerų rezultatų kovojant su korupcija. Palengvinti ES valstybių narių komandiruojamų į atitinkamas valstybės institucijas, dalyvaujančias kovoje prieš korupciją, ryšio pareigūnų įdarbinimą. Kas šešis mėnesius pateikti ES ataskaitas apie apčiuopiamus rezultatus, pasiektus vykdant teisminį persekiojimą už veiklą, susijusią su organizuotu nusikalstamumu, kaip apibrėžta Jungtinių Tautų konvencijoje prieš tarptautinį organizuotą nusikalstamumą (Palermo konvencija).
      Žmogaus teisės ir mažumų apsauga
      Užtikrinti, kad teisėsaugos institucijos gerbtų žmogaus teises– užtikrinti, kad su sulaikytaisiais ir suimtaisiais būtų elgiamasi pagal tarptautinius standartus. Garantuoti, kad sulaikymo centruose, kalėjimuose ir psichiatrijos įstaigose gerbiamas žmogaus orumas ir asmens saugumas, vadovaujantis tarptautiniais standartais. Sukurti tinkamą nepilnamečių justicijos sistemą. Užtikrinti, kad būtų laikomasi Europos Tarybos konvencijos prieš kankinimą ir kitokį žiaurų ir nežmonišką ar žeminantį elgesį ir baudimą.
      Užtikrinti saviraiškos bei žiniasklaidos laisvę– atsižvelgiant į ES standartus, įgyvendinti naujus teisės aktus dėl spausdintinės ir elektroninės žiniasklaidos. Užtikrinti, kad televizijos dažniai būtų paskirstomi sąžiningai ir nediskriminuojant, vadovaujantis Nacionaliniu planu, ir kad transliuotojai visiškai laikytųsi reikalavimų. Baigti Albanijos RTV pertvarkymo iš valstybinės televizijos bendrovės į neutralų visuomeninį transliuotoją procesą. Skatinti nuolatinį žurnalistikos kokybės gerinimą.
      Regioninis ir tarptautinis bendradarbiavimas
      Sustiprinti regioninį bendradarbiavimą– su kaimyninėmis valstybėmis sudaryti ir įgyvendinti susitarimus organizuoto nusikalstamumo, sienos valdymo ir readmisijos srityje. Įgyvendinti Pietryčių Europos pagrindinio regioninio transporto tinklo susitarimo memorandumą. Tęsti 2003 m. Atėnų susitarimo memorandumo dėl regioninės energetikos rinkos pagrindu prisiimtų įsipareigojimų įgyvendinimą ir daryti pažangą kuriant šią rinką. Užtikrinti tinkamą regioninį bendradarbiavimą aplinkos klausimais.
      Įgyvendinti tarptautinius įsipareigojimus– visiškai įgyvendinti Albanijos ratifikuotus tarptautinius susitarimus ir konvencijas, ypač konvencijas teisingumo ir vidaus reikalų, žmogaus ir mažumų teisių bei prekybos srityse.
      Ekonominė padėtis
      Laisvos rinkos ekonomika ir struktūrinės reformos
      Baigti privatizavimo procesą– ypač privatizuojant INSIG (finansinis sektorius), Albtelecom (telekomunikacijų sektorius), Servcom, Albpetrol, Armo ir KESH (energetikos sektorius).
      Toliau gerinti verslo aplinką– įgyvendinti patobulintus prekybos srities teisės aktus. Užtikrinti gerą teisėjų apmokymą prekybos ir bendrovių teisės srityje. Pasiekti gerus rezultatus kovojant su sukčiavimu ir korupcija. Sukurti strategiją kovai su nelegalia ekonomika, siekiant garantuoti, be kitų dalykų, sąžiningą konkurenciją tarp bendrovių.
      Sukurti veikiančią žemės ir nekilnojamojo turto rinką– įgyvendinti teisės aktus dėl komunistiniu laikotarpiu konfiskuoto turto grąžinimo arba kompensavimo. Baigti žemės kartografavimą ir žemės registravimo procesą. Užtikrinti, kad turtas būtų perduodamas laikantis įstatymų ir imtis priemonių, skirtų užtikrinti tinkamą šiame procese dalyvaujančių įstaigų (notarų, turto registro, kt.) funkcionavimą. Užtikrinti, kad būtų laikomasi žemės klasifikavimo ir žemės naudojimo nuostatų. Parengti ir priimti teisės aktus dėl žemės ir nekilnojamojo turto apmokestinimo.
      Viešųjų finansų valdymas
      Toliau tobulinti viešųjų finansų valdymą– įgyvendinti Viešųjų finansų vidaus kontrolės strategiją. Toliau stiprinti išorės auditą ir užtikrinti, kad tinkamai funkcionuotų finansų kontrolės valdymas ir vidaus auditas. Nustatyti veiksmingas (įtariamo) sukčiavimo atvejų ir kitų pažeidimų, darančių įtaką nacionalinėms ir tarptautinėms lėšoms, išaiškinimo, nagrinėjimo ir tolesnių veiksmų procedūras.
      ES standartai
      Vidaus rinka ir prekyba
      Prekių judėjimas– užtikrinti administracinius gebėjimus įgyvendinti SAS reikalavimus. Toliau daryti pažangą priimant ES standartus. Sukurti rinkos priežiūros sistemą. Atsižvelgiant į ES praktiką, užtikrinti geresnį atsakingų už standartizavimą, akreditavimą ir sertifikavimą bei metrologiją ir kalibravimą įstaigų funkcionavimą.
      Pasiekti didelės pažangos maisto saugumo srityje bei tobulinant fitosanitarijos ir veterinarijos sąlygas pagal ES reikalavimus.
      Muitinės– užtikrinti administracinius gebėjimus įgyvendinti SAS reikalavimus. Užtikrinti didžiosios dalies muitinės teisės aktų ir procedūrų suderinimą su EB teisės aktais ir procedūromis bei jų įgyvendinimą. Garantuoti tinkamą prekių kilmės taisyklių įgyvendinimą. Toliau užtikrinti, kad muitinės administracijos personalas būtų stabilus ir pagerinti jos valdymo efektyvumą. Pagerinti kovos su sukčiavimu, kontrabanda ir neteisėta prekyba rezultatus ir iš esmės sumažinti muitinės pareigūnų dalyvavimo nelegalioje veikloje atvejus. Pabaigti ASYCUDA įgyvendinimą šalyje ir tęsti kompiuterizavimą.
      Mokesčiai– toliau stiprinti mokesčių administravimą. Užtikrinti visišką ir veiksmingą PVM sistemos įgyvendinimą. Gerinti bendravimą su mokesčių mokėtojais ir supaprastinti mokesčių struktūrą bei procedūras, įskaitant mokesčių grąžinimo procedūras. Mokestiniais tikslais visiems mokesčių mokėtojams suteikti nekartojamus identifikacijos numerius. Toliau gerinti mokesčių surinkimą ir kontrolę bei plėtoti audito strategiją.
      Konkurencija ir valstybės pagalba– laikantis SAS reikalavimų, įsteigti nepriklausomą konkurencijos tarnybą. Užtikrinti konkurencijos teisės aktų vykdymą ir pasirengti įkurti savo veikla nepriklausomą valstybės pagalbos struktūrą. Stiprinti už valstybės pagalbą atsakingas institucijas ir užtikrinti pažangą, siekiant pabaigti išsamų valstybės pagalbos registrą ir BVP duomenų surinkimą NUTS II lygyje.
      Viešieji pirkimai– užtikrinti didžiosios dalies Albanijos teisės sistemos suderinimą su ES acquis. Pasiekti, kad gerai funkcionuotų viešųjų pirkimų struktūra, užtikrinant griežtą viešųjų pirkimų procedūrų laikymąsi pagal įstatymus ir SAS reikalavimus.
      Intelektinės nuosavybės teisės (INT)– tinkamai įgyvendinti ratifikuotas tarptautines konvencijas intelektinės, komercinės ir pramoninės nuosavybės teisių srityje. Užtikrinti aukštą INT apsaugos lygį ir siekti rezultatų kovoje su piratavimu ir klastojimu. Garantuoti pakankamus administracinius gebėjimus, siekiant atitikti SAS reikalavimus šioje srityje.
      Sektorių politika
      Aplinka– toliau dėti pastangas, sprendžiant pavojingų toksinių židinių problemas. Sumažinti dulkių ir oro taršos lygį miestų vietovėse. Sumažinti Balšo perdirbimo įmonės sukeliamą taršą, įskaitant išmetimus į Gjanicos upę, ir imtis priemonių, sprendžiant visas vandens užterštumo problemas. Toliau įgyvendinti regioninius ir tarptautinius įsipareigojimus šioje srityje. Stiprinti aplinkos stebėseną ir užtikrinti pakankamai atgrasančias sankcijas teršėjams. Užtikrinti Nacionalinės vandens tiekimo ir sanitarijos strategijos bei Kaimo vietovių vandens tiekimo ir kanalizacijos strategijos įgyvendinimą. Plėtoti ir pradėti įgyvendinti laipsniško suderinimo su acquis strategiją šioje srityje.
      Visuomenės sveikata– stiprinti užkrečiamųjų ligų priežiūros ir pranešimo apie šias ligas sistemą. Sudaryti galimybes glaudesniam bendradarbiavimui su visuomenės sveikatos institucijų tinklu.
      Transportas– įgyvendinti Generalinį transporto planą. Toliau dėti pastangas, siekiant pabaigti rytų–vakarų ir šiaurės–pietų krypčių koridorius. Daryti didelę pažangą atkuriant Tiranos oro uostą, Duresio ir Vlioros uostus, įskaitant geresnio saugumo ir sienų valdymo užtikrinimą. Pabaigti Duresio uosto privatizavimą. Pasiekti geresnių rezultatų kelių saugumo srityje ir imtis papildomų veiksmų tolesniam tobulinimui. Įgyvendinti Pietryčių Europos pagrindinio regioninio transporto tinklo susitarimo memorandumą.
      Energetika– toliau užtikrinti tinkamą, su elektros energijos sektoriumi susijusių veiksmų planų įgyvendinimą, ir tolesnę pažangą įgyvendinant Albanijos energetikos strategiją. Užtikrinti, kad būtų laiku įgyvendinti įvairūs projektai, skirti pagerinti elektros energijos gamybos, perdavimo ir paskirstymo infrastruktūrą. Toliau įgyvendinti regioninius ir tarptautinius įsipareigojimus šioje srityje, siekiant įsteigti konkurencingą regioninę energetikos rinką.
      Telekomunikacijos– perkelti į nacionalinę teisę naujus ES teisės aktus dėl elektroninių ryšių ir juos įgyvendinti.
      Bendradarbiavimas teisingumo ir vidaus reikalų srityse
      Sienos priežiūra– įgyvendinti ISP ir visus sienos priežiūros srityje Albanijos prisiimtus tarptautinius įsipareigojimus. Veiksmingai vykdyti rizikos analizę dėl sienos priežiūros. Toliau stiprinti sienos priežiūros gebėjimus, visų pirma užtikrinti, kad sienos priežiūra Tarptautiniame Tiranos oro uoste, Duresio ir Vlioros uostuose atitiktų tarptautinius standartus. Užtikrinti, kad nauji Albanijos kelionės dokumentai turėtų geresnius apsaugos požymius. Pasiekti gerų rezultatų išminavimo procese.
      Migracijos ir prieglobsčio politika– įgyvendinti Albanijos nacionalinę migracijos strategiją. Užtikrinti, kad Albanija galėtų patenkinti SAS reikalavimus dėl Albanijoje dirbančių ir (arba) gyvenančių ES piliečių. Užtikrinti, kad būtų įgyvendinami visi Albanijos sudaryti readmisijos susitarimai; pasistengti sudaryti readmisijos susitarimus su visomis regiono šalimis ir su migrantų, vykstančių tranzitu per Albaniją, kilmės šalimis. Palaipsniui sudaryti, ratifikuoti ir įgyvendinti visas pagrindines tarptautines konvencijas migracijos srityje.
      Vykdyti Albanijos Nacionalinį veiksmų planą dėl prieglobsčio. Užtikrinti su prieglobsčiu susijusių teisės aktų vykdymą ir sukurti išplėtotą prieglobsčio sistemą, atitinkančią tarptautinius standartus.
      Policija– toliau stiprinti visas policijos pajėgas, ypač suteikiant atitinkamą mokymą ir įrangą. Užtikrinti tinkamą bylų valdymo sistemos funkcionavimą, kad egzistuotų gerai dokumentuotas bylų eigos procesas nuo pradinio pranešimo iki išvadų. Pasiekti gerų rezultatų, kovojant su nusikalstamumu, mažinant korupciją ir kitą nusikalstamą policijos pareigūnų elgesį.
      Organizuotas nusikalstamumas, neteisėta prekyba, narkotikai, pinigų plovimas ir terorizmas– toliau stiprinti tarptautinį bendradarbiavimą. Pasiekti gerų rezultatų gerinant patraukimą baudžiamojon atsakomybėn dėl nusikaltimų, susijusių su organizuotu nusikalstamumu ir neteisėta prekyba, dažnumą, skaičių ir kokybę, konfiskuojant nusikalstamu būdu gautą turtą.
      Įgyvendinti Nacionalinę strategiją dėl narkotikų. Užtikrinti, kad būtų pasiekti daug geresni rezultatai, kovojant su narkotikų, ypač stipriųjų narkotikų, tokių kaip heroinas ir kokainas, kontrabanda.
      Stiprinti kovą su ekonominiais ir finansiniais nusikaltimais (įskaitant pinigų plovimą ir valiutos padirbinėjimą). Įsteigti kelių ministerijų agentūrą, kuri būtų atsakinga už nusikalstamu būdu gauto turto konfiskavimą. Pasiekti apčiuopiamų rezultatų, kovojant su pinigų plovimu finansiniame sektoriuje ir už jo ribų.
      4.   PROGRAMAVIMAS
      Bendrijos pagalba Vakarų Balkanų valstybėms pagal Stabilizacijos ir asociacijos procesą bus teikiama pagal atitinkamus finansinius instrumentus, o ypač 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai (1); atitinkamai, šis sprendimas neturės finansinių padarinių. Be to, Albanija galės naudotis finansavimu pagal daugiašales ir horizontalias programas. Komisija dirba su Europos investicijų banku ir TFI, ypač Europos rekonstrukcijos ir plėtros banku ir Pasaulio banku, siekdama sudaryti sąlygas kartu finansuoti projektus, susijusius su stabilizavimo ir asociacijos procesu.
      5.   SĄLYGIŠKUMAS
      Bendrijos pagalba, teikiama Vakarų Balkanų valstybėms pagal stabilizavimo ir asociacijos procesą, priklausys nuo tolesnės pažangos vykdant Kopenhagos politinius kriterijus. Jei šių bendrų sąlygų nebus laikomasi, Taryba, remdamasi Tarybos reglamento (EB) Nr. 2666/2000 5 straipsniu, gali imtis atitinkamų priemonių sustabdyti finansinės pagalbos teikimą.
      Bendrijos pagalba taip pat teikiama laikantis Tarybos 1997 m. balandžio 29 d. išvadose apibrėžtų sąlygų, ypač kiek tai susiję su pagalbos gavėjo įsipareigojimu vykdyti demokratines, ekonomines ir institucines reformas, atsižvelgiant į Europos partnerystėje išdėstytus prioritetus.
      6.   STEBĖSENA
      Tolesnis Europos partnerystės įgyvendinimas yra užtikrinamas naudojantis mechanizmais, nustatytais pagal stabilizacijos ir asociacijos procesą, būtent, stabilizavimo ir asociacijos proceso metinę ataskaitą.

         (1)  OL L 306, 2000 12 7, p. 1. Reglamentas su pakeitimais, padarytais Reglamentu (EB) Nr. 2415/2001 (OL L 327, 2001 12 12, p. 3).


title: 2006/378/EB: 2006 m. balandžio 10 d. Tarybos sprendimas dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Izraelio Valstybės asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo

text:
2.6.2006

               LT

               Europos Sąjungos oficialusis leidinys

               L 149/31

      TARYBOS SPRENDIMAS

   2006 m. balandžio 10 d.
   dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Izraelio Valstybės asociaciją, protokolo, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo
   (2006/378/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies antruoju sakiniu ir 300 straipsnio 3 dalies pirma ir antra pastraipomis,
   atsižvelgdama į 2003 m. Stojimo aktą, ypač į jo 6 straipsnio 2 dalį,
   atsižvelgdama į Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               2006 m. vasario 23 d. Europos bendrijos ir jos valstybių narių vardu buvo pasirašytas Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Izraelio Valstybės asociaciją, protokolas, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.

               (2)

               Protokolas turėtų būti patvirtintas,

         NUSPRENDĖ:
   Vienintelis straipsnis
   Šiuo sprendimu Europos bendrijos ir jos valstybių narių vardu patvirtinamas Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Izraelio Valstybės asociaciją, protokolas, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.
   Protokolo tekstas pridedamas prie šio sprendimo (2).

      Priimta Liuksemburge, 2006 m. balandžio 10 d.

            Tarybos vardu

            Pirmininkė

         U. PLASSNIK

      (1)  Pritarimas pateiktas 2006 m. kovo 23 d. (dar nepaskelbtas Oficialiajame leidinyje).

      (2)  Žr. šio Oficialiojo leidinio 2 p.


title: 2008/803/EB: 2008 m. spalio 14 d. Komisijos sprendimas, kuriuo numatoma inicijuoti tyrimą dėl tam tikrų žmogaus teisių konvencijų veiksmingo įgyvendinimo Šri Lankoje pagal Tarybos reglamento (EB) Nr. 980/2005 18 straipsnio 2 dalį

text:
18.10.2008

               LT

               Europos Sąjungos oficialusis leidinys

               L 277/34

      KOMISIJOS SPRENDIMAS

   2008 m. spalio 14 d.
   kuriuo numatoma inicijuoti tyrimą dėl tam tikrų žmogaus teisių konvencijų veiksmingo įgyvendinimo Šri Lankoje pagal Tarybos reglamento (EB) Nr. 980/2005 18 straipsnio 2 dalį
   (2008/803/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2005 m. birželio 27 d. Tarybos reglamentą (EB) Nr. 980/2005 dėl bendrųjų tarifų lengvatų sistemos taikymo (1), ypač į jo 18 straipsnio 2 dalį,
   pasitarusi su Bendrųjų tarifų lengvatų komitetu,
   kadangi:

               (1)

               Iš Komisijos turimų Jungtinių Tautų (JT) ataskaitų, pareiškimų ir informacijos, įskaitant 2006 m. kovo 27 d. specialiojo pranešėjo ataskaitą dėl neteisminių egzekucijų, 2006 m. lapkričio 13 d. specialiojo patarėjo pranešimą specialiajam įgaliotiniui vaikų ir ginkluotų konfliktų klausimais, 2007 m. spalio 29 d. specialiojo pranešėjo pranešimą dėl kankinimo ir kitokio žiauraus, nežmoniško ar žeminančio elgesio ir kitas viešai skelbiamas iš kitų šaltinių, įskaitant nevyriausybines organizacijas, gautas ataskaitas bei informaciją, matyti, kad Šri Lankos Demokratinės Socialistinės Respublikos nacionaliniai įstatymai, į kuriuos įtrauktos tarptautinės žmogaus teisių konvencijos, visų pirma Tarptautinis pilietinių ir politinių teisių paktas, Konvencija prieš kankinimą ir kitokį žiaurų, nežmonišką ar žeminantį elgesį ir baudimą bei Vaiko teisių konvencija, nėra veiksmingai įgyvendinami.

               (2)

               Tarptautinis pilietinių ir politinių teisių paktas, Konvencija prieš kankinimą ir kitokį žiaurų, nežmonišką ar žeminantį elgesį ir baudimą bei Vaiko teisių konvencija yra pagrindinės žmogaus teisių konvencijos, atitinkamai nurodytos Reglamento (EB) Nr. 980/2005 III priedo A dalies 1, 5 ir 6 punktuose.

               (3)

               Reglamento (EB) Nr. 980/2005 16 straipsnio 2 dalyje numatyta, kad gali būti laikinai panaikintas to reglamento II skyriaus 2 skirsnyje nurodytos specialios skatinamosios priemonės taikymas, jeigu nėra veiksmingai įgyvendinami nacionaliniai teisės aktai, į kuriuos įtrauktos to reglamento III priede nurodytos konvencijos, ratifikuotos vykdant 9 straipsnio 1 ir 2 dalių reikalavimus.

               (4)

               Komisija išnagrinėjo gautą informaciją ir nustatė, kad ji yra pakankamas pagrindas, kad būtų pradėtas tyrimas, ar veiksmingai įgyvendinami Šri Lankos teisės aktai, reglamentuojantys pagrindinių žmogaus teisių pripažinimą ir apsaugą. Tai padės toliau nuspręsti, ar laikinas specialios skatinamosios priemonės panaikinimas yra pagrįstas.

               (5)

               2008 m. rugsėjo 23 d. įvyko konsultacijos su Bendrųjų tarifų lengvatų komitetu,

         NUSPRENDĖ:
   Vienintelis straipsnis
   Komisija inicijuoja tyrimą, kad nustatytų, ar veiksmingai įgyvendinami Šri Lankos Demokratinės Socialistinės Respublikos nacionaliniai teisės aktai, į kuriuos įtraukti Tarptautinis pilietinių ir politinių teisių paktas, Konvencija prieš kankinimą ir kitokį žiaurų, nežmonišką ar žeminantį elgesį ir baudimą bei Vaiko teisių konvencija.

      Priimta Briuselyje, 2008 m. spalio 14 d.

            Komisijos vardu

         Catherine ASHTON

            Komisijos narė

      (1)  OL L 169, 2005 6 30, p. 1.


title: 2009 m. liepos 2 d. Sprendimas Nr. 581, pradėti leidimo žvalgyti naftą ir gamtines dujas (žemės gelmių išteklius pagal žemės gelmių išteklių įstatymo 2 straipsnio 1 dalies 3 punktą) šiaurės ir vidurio Bulgarijoje esančiame Kilifarevo sektoriuje išdavimo procedūrą ir paskelbti apie numatytą leidimo išdavimo konkursą

text:
8.10.2009

               LT

               Europos Sąjungos oficialusis leidinys

               C 241/24

      SPRENDIMAS Nr. 581
   2009 m. liepos 2 d.
   pradėti leidimo žvalgyti naftą ir gamtines dujas (žemės gelmių išteklius pagal žemės gelmių išteklių įstatymo 2 straipsnio 1 dalies 3 punktą) šiaurės ir vidurio Bulgarijoje esančiame Kilifarevo sektoriuje išdavimo procedūrą ir paskelbti apie numatytą leidimo išdavimo konkursą
   2009/C 241/11
   BULGARIJOS RESPUBLIKA
   MINISTRŲ TARYBA
   Remdamasi Žemės gelmių išteklių įstatymo 42 straipsnio 1 dalies 1 punktu ir 44 straipsnio 3 dalimi su 5 straipsnio 2 dalimi ir 7 straipsnio 1 dalies 9 punktu,
   MINISTRŲ TARYBA NUSPRENDĖ:

               1.

               Pradėti leidimo žvalgyti naftą ir gamtines dujas Kilifarevo sektoriuje (paviršiaus plotas 20 km2, kraštinių taškų 1–4 koordinatės nurodytos priede) išdavimo procedūrą.

               2.

               Paskelbti, kad 1 punkte nurodytas leidimas bus išduotas konkurso būdu.

               3.

               Nustatyti, kad žvalgymo leidimas išduodamas penkeriems metams nuo dienos, kurią įsigalioja žvalgymo susitarimas, su teise šį laikotarpį pratęsti pagal Žemės gelmių išteklių įstatymo 31 straipsnio 3 ir 4 dalis.

               4.

               Šio konkurso dokumentus galima nusipirkti iki 120-tos dienos nuo šio sprendimo paskelbimo Europos Sąjungos oficialiajame leidinyje 16 val. Konkurso dokumentai parduodami Aplinkos ir vandenų ministerijos kabinete Nr. 427 (bulv. Kniaginia Marija Luiza 22, Sofija).

               5.

               Prašymus dalyvauti konkurse galima pateikti iki 135-tos dienos nuo šio sprendimo paskelbimo Europos Sąjungos oficialiajame leidinyje 16 val. Prašymai dalyvauti konkurse turėtų būti pateikti Aplinkos ir vandenų ministerijos kanceliarijai (bulv. Kniaginia Marija Luiza 22, Sofija).

               6.

               Konkurso pasiūlymus galima pateikti iki 155-tos dienos nuo šio sprendimo paskelbimo Europos Sąjungos oficialiajame leidinyje 16 val. Konkurso pasiūlymai turėtų būti pateikti Aplinkos ir vandenų ministerijos kanceliarijai (bulv. Kniaginia Marija Luiza 22, Sofija).

               7.

               Iki 6 punkte nurodyto termino gautus vokus su pasiūlymais Aplinkos ir vandenų ministerijos patalpose (bulv. Kniaginia Marija Luiza 22, Sofija) konkurso dalyvių akivaizdoje 156-tą dieną nuo šio sprendimo paskelbimo Europos Sąjungos oficialiajame leidinyje atplėšia pagal 10.2 punktą sudarytas komitetas. Per 14 dienų nuo vokų su pasiūlymais atplėšimo Komitetas išnagrinėja ir įvertina pasiūlymus bei suskirsto konkurso dalyvius.

               7.1.

               Jei nė vienas 7 punkto pasiūlymas neatitinka konkurso reikalavimų, komitetas nukelia terminą, kad konkurso dalyviai pateiktų geresnius pasiūlymus; apie nukeltą terminą jiems pranešama raštu.

               7.2.

               Gavęs pagal 7.1 punktą pateiktus konkurso pasiūlymus komitetas per 14 dienų susirenka į posėdį, kuriame išnagrinėja ir apsvarsto pagerintus pasiūlymus ir suskirsto konkurso dalyvius.

               8.

               Nustatytas dalyvavimo konkurse užstatas yra 15 000 Bulgarijos levų.

               8.1.

               Užstatas turi būti sumokėtas iki 5 punkte nustatyto prašymų dalyvauti konkurse pateikimo termino.

               8.2.

               Užstatas sumokamas į konkurso dokumentuose nurodytą banko sąskaitą.

               8.3.

               Konkurso laimėtojui, taip pat konkurso sąlygas pažeidusiems konkurso dalyviams užstatas negrąžinamas. Kitiems konkurso dalyviams užstatai grąžinami per 14 dienų nuo Ministrų Tarybos sprendimo konkurso laimėtojui išduoti žvalgymo leidimą paskelbimo Oficialiajame valstybės leidinyje.

               9.

               Kitus konkurso reikalavimus nustato Ministrų Taryba.

               9.1.

               Jei pagal Žemės gelmių išteklių įstatymo 47 straipsnio 3 dalį būtų paduotas skundas, 6 ir 7 punktuose nustatyti terminai nukeliami tiek dienų, kiek jų reikia priimti sprendimą dėl skundo; apie tai raštu pranešama kandidatams, kurių prašymai dalyvauti konkurse priimti.

               9.2.

               Konkurso dokumentų kaina yra 13 500 Bulgarijos levų.

               9.3.

               Konkurso dokumentai parduodami atstovavimo įgaliojimus turintiems asmenims arba notaro patvirtintus įgaliojimus turintiems asmenims.

               9.4.

               Konkursas įvyks, net jei konkurse dalyvauti būtų leista tik vienam kandidatui.

               9.5.

               Kandidatai dalyvauti konkurse turi atitikti Žemės gelmių išteklių įstatymo 23 straipsnio 1 dalyje nustatytus reikalavimus.

               9.6.

               Prašymai dalyvauti konkurse rengiami ir teikiami pagal Žemės gelmių išteklių įstatymo 46 straipsnio 1 ir 2 dalis, taip pat pagal konkurso dokumentuose nustatytus reikalavimus.

               9.7.

               Prašymai dalyvauti konkurse turėtų atitikti konkurso dokumentuose nurodytus reikalavimus ir sąlygas.

               9.8.

               Pasiūlymai vertinami, kaip nurodyta konkurso dokumentuose, atsižvelgiant į kandidatų valdymo ir finansines galimybes, jų pasiūlytas darbo programas, taip pat aplinkos apsaugai, mokymui arba techninėms inovacijoms skirtų išteklių kiekį.

               9.9.

               Jei iki 5 punkte nustatyto termino nebūtų gautas nė vienas prašymas dalyvauti konkurse, arba jei nė vienam kandidatui nebūtų leista dalyvauti konkurse, konkursas bus nutrauktas.

               10.

               Aplinkos ir vandenų ministras įgaliojamas:

               10.1.

               išsiųsti šio sprendimo tekstą, kad jis būtų paskelbtas Europos Sąjungos oficialiajame leidinyje ir Oficialiajame valstybės leidinyje, taip pat Ministrų Tarybos interneto svetainėje;

               10.2.

               organizuoti konkurso vykdymą. Jis skiriamas komiteto pirmininku. Komiteto narius skiria jo pirmininkas pagal Žemės gelmių išteklių įstatymo 44 straipsnio 7 dalį.

               11.

               Skundus dėl šio sprendimo galima paduoti Aukščiausiajam Administraciniam Teismui per 14 dienų nuo jo paskelbimo Europos Sąjungos oficialiajame leidinyje.

            Ministras pirmininkas

         Sergei STANISHEV

            Ministrų tarybos vyriausiasis sekretorius

         Vesselin DAKOV

      PRIEDAS

         KILIFAREVO SEKTORIAUS KRAŠTINIŲ TAŠKŲ KOORDINATĖS

                  Rytų ilguma

                  Šiaurės platuma

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/EB: 2009 m. sausio 23 d. Komisijos sprendimas, kuriuo įsteigiamas Europos draudimo ir profesinių pensijų priežiūros institucijų komitetas (Tekstas svarbus EEE)

text:
29.1.2009

               LT

               Europos Sąjungos oficialusis leidinys

               L 25/28

      KOMISIJOS SPRENDIMAS

   2009 m. sausio 23 d.
   kuriuo įsteigiamas Europos draudimo ir profesinių pensijų priežiūros institucijų komitetas
   (Tekstas svarbus EEE)
   (2009/79/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Įgyvendindama vadinamąjį Lamfalussy procesą 2003 m. lapkričio 5 d. Komisija priėmė Sprendimą 2004/6/EB, įsteigiantį Europos draudimo ir profesinių pensijų priežiūros institucijų komitetą (1) (toliau – Komitetas). Komitetas – nepriklausoma institucija, kuri svarsto klausimus, diskutuoja ir pataria Komisijai draudimo, perdraudimo ir profesinių pensijų klausimais, – pradėjo veikti 2003 m. lapkričio 24 d.

               (2)

               Įgyvendindama 2005 m. kovo 9 d. Europos Parlamento ir Tarybos direktyvą 2005/1/EB, iš dalies keičiančią Tarybos direktyvas 73/239/EEB, 85/611/EEB, 91/675/EEB, 92/49/EEB bei 93/6/EEB, taip pat Europos Parlamento ir Tarybos direktyvas 94/19/EB, 98/78/EB, 2000/12/EB, 2001/34/EB, 2002/83/EB ir 2002/87/EB, siekiant sukurti naują finansinių paslaugų komitetų organizacinę struktūrą (2), 2007 m. Komisija atliko Lamfalussy proceso peržiūrą ir 2007 m. lapkričio 20 d. komunikate „Lamfalussy proceso peržiūra. Priežiūros konvergencijos stiprinimas“ (3) pateikė savo vertinimą.

               (3)

               Komunikate Komisija pažymėjo Europos vertybinių popierių rinkos priežiūros institucijų komiteto, Europos bankininkystės priežiūros institucijų komiteto ir Europos draudimo ir profesinių pensijų priežiūros institucijų komiteto (toliau – priežiūros institucijų komitetai) svarbą vis labiau integruojamai Europos finansų rinkai. Manyta, jog būtina aiški šių komitetų veiklos priežiūros konvergencijos ir bendradarbiavimo srityje sistema.

               (4)

               Peržiūrėdama, kaip veikia Lamfalussy procesas, Taryba pasiūlė Komisijai patikslinti priežiūros institucijų komitetų vaidmenį ir apsvarstyti įvairias galimybes, kaip pagerinti šių komitetų darbą, nesutrikdant dabartinės institucijų struktūros pusiausvyros ir nesumažinant priežiūros institucijų atskaitomybės (4).

               (5)

               2008 m. kovo 13–14 d. posėdyje Europos Vadovų Taryba paragino operatyviai tobulinti priežiūros institucijų komitetų veiklą (5).

               (6)

               2008 m. gegužės 14 d. (6) Taryba pasiūlė Komisijai patikslinti Komisijos sprendimus dėl priežiūros institucijų komitetų įsteigimo, kad būtų užtikrintas jų įgaliojimų ir užduočių darnumas bei nuoseklumas ir kad jie labiau prisidėtų prie bendradarbiavimo priežiūros srityje bei priežiūros konvergencijos. Taryba pažymėjo, kad komitetams galėtų būti aiškiai pavestos konkrečios užduotys skatinti bendradarbiavimą priežiūros srityje ir priežiūros konvergenciją ir stiprinti savo vaidmenį vertinant riziką finansiniam stabilumui. Todėl reikėtų parengti tikslesnius Komiteto vaidmenį ir užduotis reglamentuojančius teisės aktus.

               (7)

               Komitetas turėtų veikti kaip nepriklausoma patariamoji grupė, teikianti konsultacijas Komisijai draudimo, perdraudimo ir profesinių pensijų klausimais. Tačiau, nors profesinių pensijų srityje Komitetas turėtų nagrinėti šios sistemos reguliavimo ir priežiūros aspektus, jis neturėtų spręsti darbo ir socialinės teisės klausimų, pavyzdžiui, dėl darbo režimo organizavimo, ypač klausimų dėl privalomos narystės (priklausymo organizacijoms) arba kolektyvinių susitarimų.

               (8)

               Komiteto įgaliojimai turėtų apimti finansinių konglomeratų priežiūrą. Tam, kad būtų išvengta darbo dubliavimo ir nesuderintos veiklos, kad Komitetas galėtų neatsilikti nuo pažangos ir turėtų galimybę keistis informacija, finansinių konglomeratų priežiūros klausimais Komitetas turėtų bendradarbiauti su Europos bankininkystės priežiūros institucijų komitetu, dalyvaudamas Jungtinio finansinių konglomeratų komiteto veikloje.

               (9)

               Komitetas taip pat turėtų padėti priežiūros institucijoms bendrai ir vienodai įgyvendinti Bendrijos teisės aktus bei juos nuosekliai taikyti.

               (10)

               Komitetas Bendrijos lygiu neturi jokių reguliavimo galių. Jis turėtų atlikti tarpusavio peržiūras, skatinti pažangiausią praktiką ir skelbti neprivalomo pobūdžio gaires, rekomendacijas ir standartus, kad sustiprintų konvergenciją visoje Bendrijoje.

               (11)

               Glaudesnis dvišalis ir daugiašalis bendradarbiavimas priežiūros srityje priklauso nuo priežiūros institucijų savitarpio supratimo ir pasitikėjimo. Komitetas turėtų padėti stiprinti tokį bendradarbiavimą.

               (12)

               Komitetas taip pat turėtų skatinti priežiūros konvergenciją visoje Bendrijoje. Kad šis uždavinys būtų konkretesnis, turėtų būti sudarytas orientacinis nebaigtinis Komiteto vykdytinų užduočių sąrašas.

               (13)

               Priežiūros institucijų tarpvalstybinio pobūdžio ginčams, ypač su priežiūros institucijų kolegijomis, spręsti Komitetas turėtų sukurti savanoriško ir neprivalomo tarpininkavimo mechanizmą.

               (14)

               Kad priežiūros institucijos galėtų pasinaudoti Komiteto sukaupta patirtimi, nepažeisdamos priežiūros institucijų įgaliojimų, joms turėtų būti suteikta galimybė kreiptis į Komitetą ir gauti neprivalomo pobūdžio nuomonę.

               (15)

               Priežiūros institucijoms vykdant savo funkcijas itin svarbu keistis informacija. Tai labai svarbu veiksmingai draudimo įmonių grupių priežiūrai ir finansiniam stabilumui. Nors draudimo teisės aktuose nustatytos aiškios teisinės priežiūros institucijų pareigos bendradarbiauti ir keistis informacija, Komitetas turėtų padėti nuolat praktiškai keistis informacija, kartu laikantis atitinkamų galiojančiuose teisės aktuose nustatytų konfidencialumo reikalavimų.

               (16)

               Siekiant sumažinti priežiūros funkcijų dubliavimą ir taip racionalizuoti priežiūros procesą, taip pat sumažinti draudimo įmonių grupėms tenkančią naštą, Komitetas turėtų padėti priežiūros institucijoms perduoti savo funkcijas, ypač atitinkamuose teisės aktuose nustatytais atvejais.

               (17)

               Siekiant paskatinti konvergenciją ir nuoseklumą tarp priežiūros institucijų kolegijų ir taip užtikrinti vienodas veiklos sąlygas, Komitetas turėtų stebėti jų veiklą, tačiau neriboti kolegijų narių nepriklausomumo.

               (18)

               Tam, kad Bendrijos priežiūros sistema būtų ekonomiškai veiksminga ir kad tarpvalstybinės institucijos laikytųsi nustatytų reikalavimų, labai svarbi priežiūros ataskaitų kokybė, palyginamumas ir nuoseklumas. Komitetas turėtų padėti užtikrinti, kad darbas nebūtų kartojamas ir dubliuojamas ir kad ataskaitų duomenys būtų palyginami ir tinkamos kokybės.

               (19)

               Bendrijos finansinės sistemos yra glaudžiai susijusios, todėl įvykiai vienoje valstybėje narėje gali smarkiai paveikti finansines institucijas ir rinkas kitose. Vis didėjantis finansinių konglomeratų skaičius ir nykstančios ribos tarp bankų, vertybinių popierių ir draudimo sektorių įmonių veiklos kelia papildomų priežiūros uždavinių ir nacionaliniu, ir Bendrijos lygiu. Siekiant išsaugoti finansinį stabilumą Komiteto, Europos bankininkystės priežiūros institucijų komiteto ir Europos vertybinių popierių rinkos priežiūros institucijų komiteto lygiu reikia sukurti sistemą, pagal kurią būtų galima kuo anksčiau nustatyti galimą riziką ir tarpvalstybiniu lygiu, ir tarp sektorių, ir, jei reikia, informuoti Komisiją ir kitus komitetus. Be to, labai svarbu, kad Komitetas užtikrintų, kad būtų informuotos valstybių narių finansų ministerijos ir nacionaliniai centriniai bankai. Komitetas šioje srityje turėtų atlikti savo vaidmenį – nustatyti draudimo, perdraudimo ir profesinių pensijų riziką ir reguliariai pranešti apie rezultatus Komisijai. Apie šiuos vertinimus turėtų būti informuojama ir Taryba. Komitetas taip pat turėtų bendradarbiauti su Europos Parlamentu ir jam periodiškai teikti informaciją apie padėtį draudimo sektoriuje. Šiomis aplinkybėmis Komitetas neturėtų atskleisti informacijos apie konkrečius prižiūrimus subjektus.

               (20)

               Siekiant tinkamai spręsti horizontalius sektorių klausimus Komiteto veiklą reikėtų derinti su Europos vertybinių popierių rinkos priežiūros institucijų komiteto, Europos bankininkystės priežiūros institucijų komiteto ir Europos centrinių bankų sistemos bankų priežiūros komiteto veikla. Tai ypač svarbu šalinant galimus horizontalios sektorių rizikos finansiniam stabilumui veiksnius.

               (21)

               Atsižvelgdamas į finansinių paslaugų globalizaciją ir didėjančią tarptautinių standartų svarbą, Komitetas taip pat turėtų skatinti dialogą ir bendradarbiavimą su priežiūros institucijomis už Bendrijos ribų.

               (22)

               Komiteto atskaitingumas Bendrijos institucijoms yra labai svarbus ir turėtų atitikti aiškius standartus, kartu užtikrinant priežiūros institucijų nepriklausomumą.

               (23)

               Komitetas turėtų parengti savo darbo tvarkos taisykles ir visiškai atsižvelgti į Sutartyje nustatytas institucijų prerogatyvas bei institucijų pusiausvyrą, Patobulinus Komiteto veiklos modelį turėtų būti tobulinami jo darbo procesai. Šiuo tikslu nepavykus pasiekti bendro sutarimo, sprendimai turėtų būti priimami kvalifikuotąja balsų dauguma, laikantis Sutartyje nustatytų taisyklių.

               (24)

               Siekiant teisinio saugumo ir aiškumo Sprendimas 2004/6/EB turėtų būti panaikintas,

         NUSPRENDĖ:
   1 straipsnis
   Įsteigiama draudimo ir profesinių pensijų Bendrijoje nepriklausoma patariamoji grupė – Europos draudimo ir profesinių pensijų priežiūros institucijų komitetas (toliau – Komitetas).
   2 straipsnis
   Komitetas savo iniciatyva arba Komisijos prašymu konsultuoja Komisiją, ypač dėl įgyvendinimo priemonių projektų rengimo draudimo, perdraudimo, profesinių pensijų ir finansinių konglomeratų veiklos srityse.
   Jeigu Komisija prašo Komiteto konsultacijos, ji gali nustatyti terminą, iki kurio Komitetas tokią konsultaciją privalo suteikti. Toks terminas nustatomas atsižvelgiant į klausimo skubumą.
   3 straipsnis
   Komitetas vykdo jam pavestas užduotis ir padeda bendrai ir vienodai įgyvendinti bei nuosekliai taikyti Bendrijos teisės aktus, skelbdamas gaires, rekomendacijas ir standartus.
   4 straipsnis
   1.   Komitetas skatina nacionalinių priežiūros institucijų bendradarbiavimą draudimo, perdraudimo ir profesinių pensijų srityse ir stiprina valstybių narių priežiūros praktikos konvergenciją bei metodus visoje Bendrijoje. Tuo tikslu jis atlieka šias būtiniausias užduotis:

               a)

               atitinkamuose teisės aktuose nurodytais atvejais arba priežiūros institucijos prašymu tarpininkauja arba sudaro sąlygas tarpininkauti priežiūros institucijoms;

               b)

               atitinkamuose teisės aktuose nustatytais atvejais arba priežiūros institucijų prašymu teikia nuomonę priežiūros institucijoms;

               c)

               skatina veiksmingą dvišalį ir daugiašalį priežiūros institucijų keitimąsi informacija, laikantis taikomų konfidencialumo reikalavimų;

               d)

               padeda perduoti užduotis tarp priežiūros institucijų, ypač nustatydamas užduotis, kurios gali būti perduotos, ir skatindamas vadovautis pažangiausia praktika;

               e)

               rengdamas kolegijų veiklos gaires, stebėdamas, ar skirtingų kolegijų praktika yra darni, ir skatindamas keistis pažangiausia patirtimi, padeda užtikrinti, kad priežiūros institucijų kolegijos dirbtų veiksmingai ir nuosekliai;

               f)

               padeda plėtoti aukštos kokybės bendrus priežiūros ataskaitų standartus;

               g)

               tikrina, kaip praktiškai taikomos Komiteto paskelbtos neprivalomo pobūdžio gairės, rekomendacijos ir standartai.

         2.   Komitetas reguliariai svarsto valstybių narių priežiūros praktiką ir vertina jų konvergenciją. Komitetas kasmet praneša apie padarytą pažangą ir nustato tebesančias kliūtis.
   3.   Komitetas kuria naujas praktines konvergencijos priemones, kuriomis skatinamas bendrų priežiūros metodų taikymas.
   5 straipsnis
   1.   Komitetas stebi ir vertina pokyčius draudimo, perdraudimo ir profesinių pensijų sektoriuje ir, jei reikia, informuoja Europos vertybinių popierių rinkos priežiūros institucijų komitetą, Europos bankininkystės priežiūros institucijų komitetą ir Komisiją. Komitetas užtikrina, kad valstybių narių finansų ministerijos ir nacionaliniai centriniai bankai būtų informuoti apie galimas arba neišvengiamas problemas.
   2.   Komitetas ne rečiau kaip du kartus per metus pateikia Komisijai draudimo, perdraudimo ir profesinių pensijų sektoriaus rizikos mažinimo tendencijų mikro lygiu, galimos rizikos ir silpnųjų pusių vertinimą.
   Komitetas į šiuos vertinimus įtraukia pagrindinių rizikos veiksnių ir silpnųjų pusių klasifikaciją ir nurodo, kiek tokie rizikos veiksniai ir silpnosios pusės kelia rizikos finansiniam stabilumui ir, jei reikia, siūlo prevencines arba taisomąsias priemones.
   Apie šiuos vertinimus informuojama Taryba.
   3.   Komitetas nustato tvarką, pagal kurią priežiūros institucijos gali operatyviai reaguoti. Jei reikia, Komitetas padeda rengti bendrą Bendrijos poziciją dėl rizikos veiksnių ir silpnųjų pusių, kurie gali neigiamai paveikti Bendrijos finansų sistemos stabilumą.
   4.   Glaudžiai bendradarbiaudamas su Europos vertybinių popierių rinkos priežiūros institucijų komitetu, Europos bankininkystės priežiūros institucijų komitetu ir Europos centrinių bankų sistemos bankų priežiūros komitetu, Komitetas užtikrina, kad į horizontalius sektorių pokyčius, rizikos veiksnius ir silpnąsias puses būtų tinkamai atsižvelgiama.
   6 straipsnis
   1.   Komitetas padeda plėtoti bendrą draudimo, perdraudimo ir profesinių pensijų sektoriaus, taip pat horizontalių sektorių aspektų priežiūros praktiką, glaudžiai bendradarbiaudamas su Europos vertybinių popierių rinkos priežiūros institucijų komitetu ir Europos bankininkystės priežiūros institucijų komitetu.
   2.   Tam jis visų pirma rengia konkrečių sektorių ir horizontalias įvairiems sektoriams skirtas mokymo programas, sudaro sąlygas keistis darbuotojais ir skatina kompetentingas institucijas intensyvinti komandiruočių programas, burti jungtines tikrinimo grupes, organizuoti priežiūros vizitus, imtis kitų priemonių.
   3.   Jei reikia, Komitetas kuria naujas priemones bendrai priežiūros praktikai plėtoti.
   4.   Komitetas skatina bendradarbiauti su trečiųjų šalių priežiūros institucijomis, visų pirma skatindama jas dalyvauti bendrose mokymo programose.
   7 straipsnis
   1.   Komitetą sudaro nacionalinių valdžios institucijų, kompetentingų draudimo, perdraudimo ir profesinių pensijų priežiūros srityje, aukšto lygio atstovai. Kiekviena valstybė narė paskiria savo kompetentingos institucijos aukšto lygio atstovą dalyvauti komiteto posėdžiuose.
   2.   Komiteto posėdžiuose dalyvauja Komisija ir paskiria aukšto lygio atstovą dalyvauti jo svarstymuose.
   3.   Komitetas iš savo narių išsirenka pirmininką.
   4.   Komitetas į posėdžius gali pakviesti ekspertų ir stebėtojų.
   5.   Komitetas nesvarsto darbo ir socialinės teisės aspektų, pavyzdžiui, darbo režimo organizavimo, ypač privalomos narystės ir kolektyvinių susitarimų.
   8 straipsnis
   1.   Komiteto nariai negali atskleisti informacijos, kuri turi būti saugoma kaip profesinė paslaptis. Visi diskusijų dalyviai įpareigojami laikytis taikomų profesinės paslapties taisyklių.
   2.   Jeigu aptariant kurį nors darbotvarkės klausimą reikia keistis konfidencialia informacija apie prižiūrimą instituciją, tokiose diskusijose dalyvauti gali būti leidžiama tik tiesiogiai su tuo susijusiems nariams.
   9 straipsnis
   1.   Komitetas reguliariai informuoja Komisiją apie savo veiklos rezultatus. Jis reguliariai palaiko ryšius su Europos draudimo ir profesinių pensijų komitetu, įsteigtu pagal Komisijos sprendimą 2004/9/EB (7), ir kompetentingu Europos Parlamento komitetu.
   2.   Glaudžiai ir nuolat bendradarbiaudamas su Europos vertybinių popierių rinkos priežiūros institucijų komitetu ir Europos bankininkystės priežiūros institucijų komitetu, Komitetas užtikrina, kad darbas visuose finansinių paslaugų sektoriuose būtų atliekamas nuosekliai.
   3.   Komiteto pirmininkas reguliariai, ne rečiau kaip kartą per mėnesį, susisiekia su Europos vertybinių popierių rinkos priežiūros institucijų komiteto ir Europos bankininkystės priežiūros institucijų komiteto pirmininkais.
   10 straipsnis
   Komitetas gali sudaryti darbo grupes. Komisijos atstovai kviečiami į darbo grupių posėdžius kaip stebėtojai.
   11 straipsnis
   Finansinių konglomeratų priežiūros srityje Komitetas bendradarbiauja su Europos bankininkystės priežiūros institucijų komitetu, dalyvaudamas Jungtinio finansinių konglomeratų komiteto veikloje.
   Komisijos ir Europos centrinio banko atstovai kviečiami į Jungtinio finansinių konglomeratų komiteto posėdžius kaip stebėtojai.
   12 straipsnis
   Prieš pateikdamas savo nuomonę Komisijai, komitetas nuodugniai ir iš anksto, taip pat atvirai ir viešai konsultuojasi su rinkos dalyviais, vartotojais ir galutiniais vartotojais. Komitetas skelbia konsultacijų rezultatus, nebent respondentas prašo jų neskelbti.
   13 straipsnis
   Komitetas parengia metinę darbo programą ir iki kiekvienų metų spalio mėnesio pabaigos pateikia ją Tarybai, Europos Parlamentui ir Komisijai. Komitetas periodiškai ir ne rečiau kaip kartą per metus informuoja Tarybą, Europos Parlamentą ir Komisiją apie pasiektus darbo programoje nustatytos veiklos rezultatus.
   14 straipsnis
   Komitetas veikia savo narių sutarimu. Jeigu bendrai sutarti nepavyksta, sprendimai priimami kvalifikuotąja balsų dauguma. Komiteto narių atstovų balsai atitinka valstybių narių balsus taip, kaip numatyta Sutarties 205 straipsnio 2 ir 4 dalyse.
   Komiteto nariai, kurie nesilaiko Komiteto suderintų gairių, rekomendacijų, standartų ir kitų priemonių, turi būti pasirengę nurodyti tokio sprendimo priežastis.
   15 straipsnis
   Komitetas patvirtina savo darbo tvarkos taisykles ir organizuoja savo veiklos procedūras.
   Darbo tvarkos taisyklėse gali būti nustatyta kitokia nei 14 straipsnyje sprendimo priėmimo tvarka, kai sprendimai priimami dėl darbo tvarkos taisyklių keitimo ir Komiteto valdybos narių išrinkimo ir atleidimo.
   16 straipsnis
   Sprendimas 2004/6/EB panaikinamas.
   17 straipsnis
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2009 m. sausio 23 d.

            Komisijos vardu

         Charlie McCREEVY

            Komisijos narys

      (1)  OL L 3, 2004 1 7, p. 30.

      (2)  OL L 79, 2005 3 24, p. 9.

      (3)  COM(2007) 727 galutinis.

      (4)  2007 m. gruodžio 4 d. Tarybos išvados 15698/07.

      (5)  Tarybos išvados 7652/1/08 1 red.

      (6)  Tarybos išvados 8515/3/08 3 red.

      (7)  OL L 3, 2004 1 7, p. 34.


title: 2011 m. kovo 17 d. Komisijos sprendimas, kuriuo Kroatijos Respublikai perduodami įgaliojimai valdyti pasirengimo narystei laikotarpiu skiriamą pagalbą, susijusią su pasirengimo narystei pagalbos priemonės (PNPP) V komponentu „Žemės ūkis ir kaimo plėtra“ , pasirengimo narystei 301 ir 302 priemonėms įgyvendinti

text:
18.3.2011

               LT

               Europos Sąjungos oficialusis leidinys

               C 85/4

         KOMISIJOS SPRENDIMAS
   2011 m. kovo 17 d.
   kuriuo Kroatijos Respublikai perduodami įgaliojimai valdyti pasirengimo narystei laikotarpiu skiriamą pagalbą, susijusią su pasirengimo narystei pagalbos priemonės (PNPP) V komponentu „Žemės ūkis ir kaimo plėtra“, pasirengimo narystei 301 ir 302 priemonėms įgyvendinti
   2011/C 85/04
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. liepos 17 d. Tarybos reglamentą (EB) Nr. 1085/2006, nustatantį Pasirengimo narystei pagalbos priemonę (IPA) (1),
   atsižvelgdama į 2007 m. birželio 12 d. Komisijos reglamentą (EB) Nr. 718/2007, įgyvendinantį Tarybos reglamentą (EB) Nr. 1085/2006, nustatantį Pasirengimo narystei pagalbos priemonę (IPA) (2), ypač į jo 14 straipsnį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (toliau – Finansinis reglamentas) (3), ypač į jo 53c straipsnį ir 56 straipsnio 2 dalį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (toliau – įgyvendinimo taisyklės) (4), ypač į jo 35 straipsnį,
   kadangi:

               (1)

               Reglamente (EB) Nr. 1085/2006 nustatyti 2007–2013 m. pasirengimo narystei pagalbos šalims kandidatėms ir potencialioms šalims kandidatėms tikslai ir pagrindiniai principai, o atsakomybė už jos įgyvendinimą perduota Komisijai.

               (2)

               Reglamento (EB) Nr. 718/2007 11, 12, 13, 14, 18 ir 186 straipsniais Komisijai suteikiama galimybė valdymo įgaliojimus perduoti pagalbą gaunančiai šaliai ir nustatomi tokiam įgaliojimų, susijusių su pasirengimo narystei pagalbos priemonės (PNPP) V komponentu „Žemės ūkis ir kaimo plėtra“, perdavimui keliami reikalavimai.

               (3)

               Pagal Reglamento (EB) Nr. 718/2007 7 straipsnį Komisija ir pagalbą gaunanti šalis sudaro bendrąjį susitarimą, kad nustatytų bendradarbiavimo teikiant ES finansinę pagalbą ją gaunančiai šaliai taisykles ir dėl jų susitartų. Jei būtina, bendrasis susitarimas gali būti papildytas sektorių susitarimu arba sektorių susitarimais, kuriuose apibrėžiamos konkrečios nuostatos pagal komponentus.

               (4)

               Kad pagalbą gaunančiai šaliai būtų perduoti valdymo įgaliojimai, turi būti įvykdytos Finansinio reglamento 53c straipsnyje ir 56 straipsnio 2 dalyje, taip pat įgyvendinimo taisyklių 35 straipsnyje išdėstytos sąlygos.

               (5)

               Įgyvendinant pagal PNPP teikiamą pagalbą, 2007 m. gruodžio 17 d. buvo sudarytas Kroatijos Respublikos Vyriausybės ir Europos Sąjungos Komisijos bendrasis susitarimas dėl bendradarbiavimo teikiant ES finansinę pagalbą Kroatijos Respublikai taisyklių.

               (6)

               Į Kroatijos Respublikos PNPP žemės ūkio ir kaimo plėtros programą (toliau – IPARD programa), patvirtintą 2008 m. vasario 25 d. Komisijos sprendimu C(2008) 690 pagal Reglamento (EB) Nr. 1085/2006 7 straipsnio 3 dalį ir Reglamento (EB) Nr. 718/2007 184 straipsnį, įtrauktas metinių ES įnašų planas ir finansavimo susitarimas.

               (7)

               2009 m. sausio 12 d. sudarytu Europos Sąjungos Komisijos, atstovaujančios Europos Sąjungai ir veikiančios jos vardu, ir Kroatijos Respublikos Vyriausybės, veikiančios Kroatijos Respublikos vardu, sektorių susitarimu papildomos bendrojo susitarimo, kuriuo nustatomos konkrečios nuostatos, skirtos Kroatijos Respublikos PNPP žemės ūkio ir kaimo plėtros programai (IPARD programai) įgyvendinti ir vykdyti, nuostatos.

               (8)

               Paskutiniai IPARD programos pakeitimai padaryti 2010 m. lapkričio 26 d. Komisijos sprendimu C(2010) 8462.

               (9)

               Pagal Komisijos reglamento (EB) Nr. 718/2007 21 straipsnį pagalbą gaunanti šalis turi paskirti už IPARD programos įgyvendinimą atsakingas įstaigas ir institucijas: kompetentingą akreditavimo pareigūną, nacionalinį leidimus duodantį pareigūną, nacionalinį fondą, vadovaujančiąją instituciją, IPARD agentūrą ir audito instituciją.

               (10)

               Nacionalinio fondo funkcijoms vykdyti Kroatijos Vyriausybė paskyrė Nacionalinių fondų sektorių – Finansų ministerijos valstybės iždo organizacinį vienetą, kuris vykdys Sektorių susitarimo I priede apibrėžtas funkcijas ir įsipareigojimus.

               (11)

               IPARD agentūros funkcijoms vykdyti Kroatijos Vyriausybė paskyrė nepriklausomą valstybės instituciją – Žemės ūkio, žuvininkystės ir kaimo plėtros mokėjimo agentūrą, kuri vykdys Sektorių susitarimo I priede apibrėžtas funkcijas ir įsipareigojimus.

               (12)

               Vadovaujančiosios institucijos funkcijoms vykdyti Kroatijos Vyriausybė paskyrė Žemės ūkio, žuvininkystės ir kaimo plėtros ministerijos Kaimo plėtros direktorato SAPARD/IPARD programų vadovaujančiąją instituciją, kuri vykdys Sektorių susitarimo I priede apibrėžtas funkcijas ir įsipareigojimus.

               (13)

               2008 m. lapkričio 12 d. kompetentingas akreditavimo pareigūnas, vadovaudamasis Reglamento (EB) Nr. 718/2007 12 straipsnio 3 dalimi, Europos Komisijai pranešė apie nacionalinio leidimus duodančio pareigūno ir nacionalinio fondo akreditavimą.

               (14)

               2008 m. lapkričio 12 d. nacionalinis leidimus duodantis pareigūnas, vadovaudamasis Reglamento (EB) Nr. 718/2007 13 straipsnio 3 dalimi, Europos Komisijai pranešė apie veiklos struktūros, atsakingos už PNPP V komponento „Kaimo plėtra“ 101, 103 ir 301 priemonių valdymą ir įgyvendinimą, akreditavimą. 2010 m. gegužės 6 d. nacionalinis leidimus duodantis pareigūnas nusprendė išleisti Sprendimo dėl nacionalinio akreditavimo akto papildymą IPARD 301 priemonei.

               (15)

               2010 m. gegužės 28 d. nacionalinis leidimus duodantis pareigūnas, vadovaudamasis Reglamento (EB) Nr. 718/2007 13 straipsnio 3 dalimi, Europos Komisijai pranešė apie veiklos struktūros, atsakingos už PNPP V komponento „Kaimo plėtra“ 202/1 priemonės dalies „Įgūdžių įgijimas“, 302 priemonės „Kaimo ekonominės veiklos įvairinimas ir plėtra“ ir 501 priemonės „Techninė pagalba“ valdymą ir įgyvendinimą, akreditavimą.

               (16)

               2010 m. gruodžio 21 d. nacionalinis leidimus duodantis pareigūnas Europos Komisijai pranešė apie veiklos struktūros, atsakingos už PNPP V komponento „Kaimo plėtra“ 201/1 priemonės dalies valdymą ir įgyvendinimą, akreditacijos panaikinimą.

               (17)

               2009 m. kovo 16 d. Kroatijos valdžios institucijos, remdamosi Sektorių susitarimo 32 straipsnio 3 dalimi, pateikė Komisijai tinkamų finansuoti išlaidų pagal 101, 103 ir 301 priemones sąrašą. Komisija šį sąrašą patvirtino 2009 m. balandžio 8 d.

               (18)

               2010 m. spalio 29 d. Kroatijos valdžios institucijos, remdamosi Sektorių susitarimo 32 straipsnio 3 dalimi, pateikė Komisijai tinkamų finansuoti išlaidų pagal 302 priemonę sąrašą. Komisija šį sąrašą patvirtino 2010 m. lapkričio 10 d.

               (19)

               2009 m. lapkričio 24 d. Kroatijos valdžios institucijos, remdamosi Sektorių susitarimo 32 straipsnio 3 dalimi, pateikė Komisijai tinkamų finansuoti išlaidų pagal 501 priemonę sąrašą. Komisija šį sąrašą patvirtino 2010 m. kovo 29 d.

               (20)

               IPARD agentūros funkcijas vykdanti Žemės ūkio, žuvininkystės ir kaimo plėtros mokėjimo agentūra ir vadovaujančiosios institucijos funkcijas vykdanti Kaimo plėtros direktorato SAPARD/IPARD programų vadovaujančioji institucija bus atsakinga už šių nacionalinio leidimus duodančio pareigūno akredituotų trijų priemonių įgyvendinimą: 301 priemonės „Kaimo infrastruktūros gerinimas ir vystymas“, 302 priemonės „Kaimo ekonominės veiklos įvairinimas ir plėtra“ ir 501 priemonės „Techninė pagalba“, kaip apibrėžta programoje, neskaitant dviejų priemonių, perduotų 2009 m., iš septynių IPARD programos priemonių.

               (21)

               Siekiant atsižvelgti į Bendrojo susitarimo 19 straipsnio 1 dalies reikalavimus, pagal šį sprendimą patiriamos išlaidos, išskyrus Bendrojo susitarimo 19 straipsnio 2 dalyje nurodytos priemonės 501 „Techninė pagalba“ išlaidas ir Reglamento (EB) Nr. 718/2007 172 straipsnio 3 dalies c punkte nurodytas bendrąsias išlaidas, atitinka reikalavimus Bendrijos daliniam finansavimui gauti tik tuo atveju, jei jos patiriamos ne anksčiau kaip sprendimo perduoti įgaliojimus priėmimo dieną. Išlaidos yra tinkamos finansuoti, jei jos patiriamos vadovaujantis patikimo finansų valdymo ir visų pirma ekonomiškumo ir ekonominio efektyvumo principais.

               (22)

               Reglamente (EB) Nr. 718/2007 nustatyta, kad pagal jo 18 straipsnio 2 dalį ex-ante patvirtinimo reikalavimas gali būti netaikomas kiekvienu konkrečiu atveju ištyrus, ar veiksmingai veikia atitinkama valdymo ir kontrolės sistema, ir numatytos išsamios tokio tyrimo vykdymo taisyklės.

               (23)

               Pagal Reglamento (EB) Nr. 718/2007 14 ir 18 straipsnius buvo peržiūrėtos Reglamento (EB) Nr. 718/2007 11, 12 ir 13 straipsniuose nurodytos akreditacijos ir išnagrinėtos, be kita ko atliekant patikras vietoje, nacionalinio leidimus duodančio pareigūno paraiškoje aprašytos atitinkamų įstaigų ir institucijų procedūros ir struktūros.

               (24)

               Komisijos atlikti tikrinimai, susiję su 301 priemone „Kaimo infrastruktūros gerinimas ir vystymas“ ir 302 priemone „Kaimo ekonominės veiklos įvairinimas ir plėtra“, grindžiami paruošta (kalbant apie visus svarbius elementus), bet dar neveikiančia sistema.

               (25)

               Nors pati audito institucija nėra aptariama šiame sprendime, atlikus patikras vietoje buvo įvertintas jos pasiruošimas veikti kaip funkciškai nepriklausoma audito įstaiga tuo metu, kai Komisijai buvo pateiktas akreditavimo dokumentų paketas, reikalingas valdymo įgaliojimams perduoti.

               (26)

               Atlikus patikras vietoje buvo įvertinta, ar Kroatija laikosi Finansinio reglamento 56 straipsnio 2 dalies ir Reglamento (EB) Nr. 718/2007 11, 12 ir 13 straipsnių reikalavimų.

               (27)

               Vertinant nustatyta, kad Kroatija laikosi reikalavimų, susijusių su 301 ir 302 priemonėmis. Tačiau IPARD agentūros funkcijas vykdanti Žemės ūkio, žuvininkystės ir kaimo plėtros mokėjimo agentūra dar nėra tinkamai įgyvendinusi funkcijoms, kurias ji turi vykdyti įgyvendinant 501 priemonę, taikomų akreditavimo kriterijų.

               (28)

               Todėl tikslinga panaikinti pagal Reglamento (EB) Nr. 718/2007 18 straipsnio 2 dalį ex-ante patvirtinimo reikalavimus, nurodytus Finansinio reglamento 165 straipsnyje, ir nacionaliniam leidimus duodančiam pareigūnui, nacionaliniam fondui, IPARD agentūrai ir vadovaujančiajai institucijai perduoti decentralizuoto valdymo įgaliojimus, susijusius su Kroatijos programos 301 ir 302 priemonėmis,

         NUSPRENDĖ:
   1 straipsnis
   1.   Pagalbos, numatytos pagal PNPP V komponentą „Žemės ūkis ir kaimo plėtra“, valdymo įgaliojimai perduodami susijusioms įstaigoms šiame sprendime išdėstytomis sąlygomis.
   2.   Reikalavimas, kad Kroatijos Respublika gautų Komisijos ex-ante patvirtinimą valdymo, mokėjimo ir įgyvendinimo funkcijoms, susijusioms su 301 priemone „Kaimo infrastruktūros gerinimas ir vystymas“ ir 302 priemone „Kaimo ekonominės veiklos įvairinimas ir plėtra“, vykdyti, panaikinamas pagal Reglamento (EB) Nr. 718/2007 18 straipsnio 2 dalį.
   2 straipsnis
   Šis sprendimas taikomas funkcijas priskiriant toliau išvardytoms struktūroms, įstaigoms ir institucijoms, kurias Kroatijos Respublika paskyrė pagal PNPP V komponentą numatytos programos 301 ir 302 priemonėms valdyti:

               a)

               nacionalinis leidimus duodantis pareigūnas;

               b)

               nacionalinis fondas;

               c)

               PNPP V komponentui įgyvendinti skirta veiklos struktūra:

                           —

                           vadovaujančioji institucija,

                           —

                           IPARD agentūra.

         3 straipsnis
   1.   Valdymo įgaliojimai perduodami šio sprendimo 2 straipsnyje nurodytoms struktūroms, įstaigoms ir institucijoms.
   2.   Siekdamos užtikrinti tinkamą valdymo ir kontrolės sistemos veikimą, nacionalinės institucijos vykdo tolesnius šio sprendimo 2 straipsnyje nurodytų struktūrų, įstaigų ir institucijų patikrinimus. Patikrinimai vykdomi prieš pateikiant pirmą išlaidų deklaraciją, kuria prašoma padengti su šio sprendimo 1 straipsnio 2 dalyje nurodytomis priemonėmis susijusias išlaidas.
   4 straipsnis
   1.   Iki šio sprendimo priėmimo dienos patirtos išlaidos, išskyrus Reglamento (EB) Nr. 718/2007 172 straipsnio 3 dalies c punkte nurodytas bendrąsias išlaidas, visais atvejais laikomos netinkamomis finansuoti.
   2.   Išlaidos yra tinkamos finansuoti, jei jos patiriamos vadovaujantis patikimo finansų valdymo ir visų pirma ekonomiškumo ir ekonominio efektyvumo principais.
   5 straipsnis
   1.   Nepažeidžiant jokių sprendimų dėl pagalbos pagal IPARD programą skyrimo atskiriems gavėjams, taikomos 301 priemonės išlaidų tinkamumo finansuoti taisyklės, kurias Kroatija pasiūlė 2009 m. kovo 16 d. rašte (kategorija: NP 018-04/09-01/106, nuorodos Nr. 525-12-3-0472/09-2), kurį Komisija užregistravo 2009 m. kovo 26 d. numeriu 8151.
   2.   Nepažeidžiant jokių sprendimų dėl pagalbos pagal IPARD programą skyrimo atskiriems gavėjams, taikomos 302 priemonės išlaidų tinkamumo finansuoti taisyklės, kurias Kroatija pasiūlė 2010 m. spalio 19 d. rašte (kategorija: NP 011-02/09-01/72, nuorodos Nr. 525-12-3-0473/10-30), kurį Komisija užregistravo 2010 m. spalio 29 d. numeriu 761752.
   6 straipsnis
   1.   Kaip nustatyta Reglamento (EB) Nr. 718/2007 17 straipsnyje, Komisija stebi, ar vykdomi valdymo įgaliojimų perdavimo reikalavimai.
   2.   Jei bet kuriuo metu įgyvendinant šį sprendimą Komisija mano, kad Kroatijos Respublika nebesilaiko šiame sprendime nustatytų įpareigojimų, Komisija, remdamasi Reglamento (EB) Nr. 718/2007 17 straipsniu, gali nuspręsti valdymo įgaliojimų perdavimą panaikinti arba sustabdyti.
   3.   Kaip nustatyta Komisijos reglamento (EB) Nr. 718/2007 19 straipsnyje, Kroatijos Respublika užtikrina:

               —

               spėjamų sukčiavimo atvejų ir pažeidimų tyrimą bei veiksmingą tvarkymą ir užtikrina kontrolės bei pranešimų teikimo mechanizmo, lygiaverčio Komisijos reglamente (EB) Nr. 1828/2006 numatytam mechanizmui, veikimą;

               —

               kad jos nacionalinės įstaigos įgyvendintų sukčiavimo prevencijos priemones. Apie priimtas sukčiavimo prevencijos priemonės atitinkamai pranešama Komisijai.

      Priimta Briuselyje 2011 m. kovo 17 d.

            Komisijos vardu

         Dacian CIOLOŞ

            Komisijos narys

      (1)  OL L 210, 2006 7 31, p. 82.

      (2)  OL L 170, 2007 6 29, p. 1.

      (3)  OL L 248, 2002 9 16, p. 1.

      (4)  OL L 357, 2002 12 31, p. 1.


title: 2013/349/ES: 2013 m. liepos 1 d. Valstybių narių vyriausybių atstovų sprendimas, kuriuo skiriamas Teisingumo Teismo teisėjas

text:
3.7.2013

               LT

               Europos Sąjungos oficialusis leidinys

               L 184/6

         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2013 m. liepos 1 d.
   kuriuo skiriamas Teisingumo Teismo teisėjas
   (2013/349/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   atsižvelgdami į Kroatijos stojimo aktą, ypač į jo 22 straipsnio 1 dalį,
   kadangi:

               (1)

               Kroatijos stojimo akto 22 straipsnio 1 dalyje numatyta laikotarpiui nuo 2013 m. liepos 1 d. iki 2015 m. spalio 6 d. skirti vieną Teisingumo Teismo teisėją iš Kroatijos;

               (2)

               į Teisingumo Teismo teisėjo pareigas pasiūlyta Siniša RODIN kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Siniša RODIN tinkamumo eiti Teisingumo Teismo teisėjo pareigas,

         PRIĖMĖ ŠĮ SPRENDIMĄ:
   1 straipsnis
   Siniša RODIN skiriamas Teisingumo Teismo teisėju laikotarpiui nuo 2013 m. liepos 1 d. iki 2015 m. spalio 6 d.
   2 straipsnis
   Šis sprendimas įsigalioja 2013 m. liepos 1 d.

      Priimta Briuselyje 2013 m. liepos 1 d.

            Tarybos vardu

            Pirmininkas

         L. LINKEVIČIUS


title: 2015 m. kovo 6 d. Tarybos sprendimas (ES) 2015/423, kuriuo nustatoma pozicija, kurios Europos Sąjungos vardu turi būti laikomasi Roterdamo konvencijos septintojoje šalių konferencijoje, dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedo dalinių pakeitimų

text:
13.3.2015

               LT

               Europos Sąjungos oficialusis leidinys

               L 68/48

         TARYBOS SPRENDIMAS (ES) 2015/423
   2015 m. kovo 6 d.
   kuriuo nustatoma pozicija, kurios Europos Sąjungos vardu turi būti laikomasi Roterdamo konvencijos septintojoje šalių konferencijoje, dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedo dalinių pakeitimų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 ir 207 straipsnius, kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjunga Tarybos sprendimu 2006/730/EB (1) patvirtino Roterdamo konvenciją dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Roterdamo konvencija);

               (2)

               Roterdamo konvencija Sąjungoje įgyvendinama Europos Parlamento ir Tarybos reglamentu (ES) Nr. 649/2012 (2);

               (3)

               siekiant užtikrinti, kad importuojančiosios šalys galėtų pasinaudoti Roterdamo konvencijos teikiama apsauga, tikslinga ir būtina pritarti Cheminių medžiagų kontrolės komiteto rekomendacijai į Roterdamo konvencijos III priedą įtraukti chrizotilo asbestą, metamidofosą, trichlorfoną, fentioną (labai mažo kiekio (angl. ULV) preparatus, kuriuose veikliosios medžiagos yra 640 g/L arba daugiau) ir skystuosius preparatus (emulsuojamąjį koncentratą ir tirpųjį koncentratą), kuriuose yra 276 g/L ar daugiau parakvato dichlorido (atitinka 200 g/L ar didesnį parakvato jonų kiekį). Tos medžiagos Sąjungoje jau yra uždraustos arba griežtai ribojamos, todėl joms taikomi dar griežtesni eksporto reikalavimai negu nustatytieji Roterdamo konvencijoje;

               (4)

               numatoma, kad Roterdamo konvencijos septintojoje šalių konferencijoje bus nuspręsta dėl siūlomų III priedo dalinių pakeitimų. Sąjunga tiems daliniams pakeitimams turėtų pritarti,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi Roterdamo konvencijos septintojoje šalių konferencijoje, yra ta, kad Sąjunga pritaria Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (3), III priedo dalinių pakeitimų, susijusių su chrizotilo asbesto, metamidofoso, trichlorfono, fentiono (labai mažo kiekio (angl. ULV) preparatų, kuriuose veikliosios medžiagos yra 640 g/L arba daugiau) ir skystųjų preparatų (emulsuojamojo koncentrato ir tirpiojo koncentrato), kuriuose yra 276 g/L ar daugiau parakvato dichlorido (atitinka 200 g/L ar didesnį parakvato jonų kiekį), įtraukimu, priėmimui.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 6 d.

            Tarybos vardu

            Pirmininkas

         K. GERHARDS

      (1)  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).

      (2)  2012 m. liepos 4 d. Europos Parlamento ir Tarybos reglamentas (ES) Nr. 649/2012 dėl pavojingų cheminių medžiagų eksporto ir importo (OL L 201, 2012 7 27, p. 60).

      (3)  OL L 63, 2003 3 6, p. 29.


title: 2004/780/EB, Euratomas: 2004 m. lapkričio 19 d. Tarybos sprendimas, dėl Europos Bendrijų Komisijos pirmininko ir narių skyrimo

text:
20.11.2004

               LT

               Europos Sąjungos oficialusis leidinys

               L 344/33

      TARYBOS SPRENDIMAS

   2004 m. lapkričio 19 d.
   dėl Europos Bendrijų Komisijos pirmininko ir narių skyrimo
   (2004/780/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 213 straipsnio 1 dalį, taip pat į 214 straipsnio 2 dalies trečiąją pastraipą,
   atsižvelgdama į Europos atominės energijos bendrijos steigimo sutartį, ypač į jos 126 straipsnio 1 dalį, taip pat į 127 straipsnio 2 dalies trečiąją pastraipą,
   kadangi:

               (1)

               Naujos sudėties Komisija, kurią sudaro po vieną kiekvienos valstybės narės pilietį, turi būti paskirta laikotarpiui nuo jos paskyrimo datos iki 2009 m. spalio 31 d.

               (2)

               2004 m. birželio 29 d. valstybių ar vyriausybių vadovų sudėties Taryba pasiūlė José Manuel DURÃO BARROSO kaip asmenį, kurį ji ketina skirti Komisijos primininku (1).

               (3)

               Europos Parlamentas patvirtino pasiūlytąjį asmenį 2004 m. liepos 22 d. rezoliucija.

               (4)

               Sprendimu 2004/753/EB, Euratomas (2), kuris panaikina ir pakeičia Sprendimą 2004/642/EB, Euratomas (3), Taryba bendru sutarimu su pasiūlytuoju į Komisijos primininko pareigas asmeniu priėmė kitų asmenų, kuriuos Taryba ketina skirti Komisijos nariais, sąrašą.

               (5)

               2004 m. lapkričio 18 d. Komisijos pirmininką ir kitus jos narius visus drauge balsuodamas patvirtino Europos Parlamentas.

               (6)

               Todėl turėtų būti paskirtas Komisijos pirmininkas ir kiti jos nariai.

               (7)

               Įsigaliojus Sutarčiai dėl Konstitucijos Europai, pasibaigs Komisijos nario, kurio pilietybė yra tokia pati, kaip ir būsimo Europos Sąjungos užsienio reikalų ministro – būsimo Komisijos pirmininko pavaduotojo, kadencija,

         NUSPRENDĖ:
   1 straipsnis
   Laikotarpiui nuo 2004 m. lapkričio 22 d. iki 2009 m. spalio 31 d. Europos Bendrijų Komisijoje skiriami:

               —

               pirmininku:

                           —

                           José Manuel DURÃO BARROSO

               —

               nariais:

                           —

                           Joaquín ALMUNIA AMANN

                           —

                           Jacques BARROT

                           —

                           Joe BORG

                           —

                           Stavros DIMAS

                           —

                           Benita FERRERO-WALDNER

                           —

                           Ján FIGEĽ

                           —

                           Mariann FISCHER BOEL

                           —

                           Franco FRATTINI

                           —

                           Dalia GRYBAUSKAITĖ

                           —

                           Danuta HÜBNER

                           —

                           Siim KALLAS

                           —

                           László KOVÁCS

                           —

                           Neelie KROES

                           —

                           Markos KYPRIANOU

                           —

                           Peter MANDELSON

                           —

                           Charlie McCREEVY

                           —

                           Louis MICHEL

                           —

                           Andris PIEBALGS

                           —

                           Janez POTOČNIK

                           —

                           Viviane REDING

                           —

                           Olli REHN

                           —

                           Vladimír ŠPIDLA

                           —

                           Günter VERHEUGEN

                           —

                           Margot WALLSTRÖM.

         2 straipsnis
   Šis sprendimas įsigalioja 2004 m. lapkričio 22 d.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2004 m. lapkričio 19 d.

            Tarybos vardu

            Pirmininkas

         J. P. H. DONNER

      (1)  OL L 236, 2004 7 7, p. 15.

      (2)  OL L 333, 2004 11 9, p. 12.

      (3)  OL L 294, 2004 9 17, p. 30.